Bala baten abiadura neurtzea malguki baten deformazioaren bitartez\nBala eta blokearen arteko talka\nTalkaren ondoren multzoaren energia nolakoa den\nBala baten abiadura neurtzeko ikusi dugu pendulu balistikoa erabil daitekeela. Orri honetan antzeko esperimentu bat planteatzen da. Bala batek bloke baten kontra talka egin eta itsatsita geratzen da. Blokeak malguki bat ukitzen du, baina ez dago lotuta, eta talkaren ondoren malgukiak jasaten duen deformazio maximoa neurtzen, balaren abiadura kalkula daiteke. Gainera, blokeak eta balak osatutako multzoaren higidura aztertuko dugu, talkaren ondoren malgukiak berriro ezkerrerantz jaurtitzen duenean.\nOszilazioen kapituluan aztertzen da, blokea malgukian lotuta dagoen kasua, eta oszilazio indargetuak deskribatzen ditu marruskadura-indar konstante batek eraginda.\nTalkaren unean, balak eta blokeak osatutako multzoa isolatua da, kanpo indarren erresultantea nulua delako. Hortaz, momentu linealaren kontserbazioa aplika daiteke multzoaren abiadura kalkulatzeko justu talkaren ondoren (v0).\nBalaren masa m bada, abiadura u eta blokearen masa M bada, momentu linealaren kontserbazioa honela idazten da:\nTalkan galdutako energia hau da:\nTalkaren ondoren, multzoaren energia nolakoa den\nBlokearen eta azpiko gainazalaren artean marruskadura dagoela kontutan hartuko dugu. Marruskadura koefiziente estatikoa μs eta zinetikoa μk.\nBalak eta blokeak osatutako multzoak justu talkaren ondoren energia zinetikoa dute soilik, eta ondoren bilakatu egiten da, malgukiaren energia potentziala eta marruskadura indarrak egindako lana.\nMultzo horrek jasaten dituen indarrak lau dira:\nPlanoaren erreakzioa, N=(m+M)g\nMalguki deformatuak egiten duen indarra, k·x\nGainazalak egiten duen marruskadura-indarra, blokearen abiaduraren noranzkoaren kontra: fr=μk·N= μk·(m+M)g\nMultzoa eskuinerantz mugitzen\nMultzoak hasieran energia gehiago du eta amaieran gutxiago; energia bi horien arteko diferentzia, marruskadurak egindako lana da.\nMalgukiaren deformazioa maximoa denean (xm) multzoa gelditzen da, v=0.\nEsperimentalki neurtzen bada xm balaren abiadura kalkula daiteke (u) talka baino lehen.\nAldiz, balaren abiadura talka baino lehen ezagutzen bada, bigarren graduko ekuazioa geratzen da xm-ren menpe eta soluzio positiboa aukeratzen da.\nDefini dezagun parametro bat: ω2=k/(m+M). Orduan xm kalkulatzeko bigarren graduko ekuazio hau ebatzi behar da:\nMalgukiak deformazio maximoa atzeman ondoren, xm posizioan, abiadura nuluaz geratzen da, eta berriro mugitzen hasiko da soilik malgukiak marruskadura-indarra gainditzen badu: kxm≥ μs(m+M)g, bestela xm posizio horretan geldi geratuko da. Demagun mugitzen hasten dela:\nGorputza ezkerrerantz mugitzen\nBigarren atal honetan ere, multzoak hasieran energia gehiago du eta amaieran gutxiago; energia bi horien arteko diferentzia, marruskadurak egindako lana da:\nKasu ezberdin bi gerta daitezke:\nGorputza gelditzea jatorriraino iritsi aurretik: (x=0).\nOrduan amaierako posizioa kalkulatzen da (xf) baldintza hau inposatuz: v=0.\nGorputza jatorrira iristea gelditu baino lehen:\nJatorrian duen vf abiadura kalkula daiteke, baldintza hau inposatuz: x=0\nMultzoa malgukitik askatzen da\nMultzoa eta malgukia ez daude lotuta, ukitzen soilik, beraz, askatu ondoren ezkerrerantz mugitzen jarraituko du harik eta marruskadura indarrak energia zinetiko osoa barreiatzen duen arte:\nMarruskadura koefizientea, μs=μk=0.3\nBlokearen masa, M=1 kg\nBalaren abiadura, u= 10 m/s\nMalgukiaren konstante elastikoa, k=20 N/m\nBalaren eta blokearen arteko talka\nBala eta blokea itsatsita geratzen dira talkaren ondoren, honako abiaduraz:\nMultzoa eskumarantz mugitzen da\nMultzoak hasieran energia zinetikoa du, eta ondoren malgukiak energia potentziala du eta marruskadurak lana egin du:\nBigarren graduko ekuazio horretatik xm ateratzen da: xm=0.268 m=26.8 cm\nMalgukiaren zapaldura maximoko xm posizio horretan, multzoa ezkerrerantz mugitzen segituko duen jakiteko, ala geldi geratuko den:\nMalgukia egiten ari den indarra, k·xm=5.37 N\nMarruskadura indarra: μs·(M+m)g=0.3·1.2·9.8=3.53 N\nMultzoa ezkerrerantz mugitzen\nLehenik, egiazta dezagun multzoaren energia potentzial elastikoa, ea jatorriraino iritsi ahal izateko nahikoa den:\nJatorriraino iristeko, marruskaduraren lana handiagoa da malgukiaren energia potentzial elastikoa baino, beraz iritsi baino lehenago geldituko da. Bigarren graduko ekuaziotik xf posizioa kalkula daiteke:\nMarruskadura koefizientea, μs=μk=0.1\nBigarren graduko ekuazio horretatik xm ateratzen da: xm=0.354 m=34.5 cm\nMalgukia egiten ari den indarra, k·xm==7.07 N\nMarruskadura indarra: μs·(M+m)g=0.1·1.2·9.8=1.18 N\nHonako bigarren adibide honetan, jatorriraino iristeko, marruskaduraren lana txikiagoa da malgukiaren energia potentzial elastikoa baino, beraz multzoa jatorriraino iritsiko da eta oraindik energia zinetikoa izango du:\nHortik vf =1.18 m/s (ezkerrerantz)\nMultzoa malgukitik askatzen denean oraindik abiadura dauka, eta ezkerrerantz mugitzen segituko du guztiz gelditzen den arte. Une horretan bere energia zinetiko osoa marruskaduraren lanak agortu du:\n|x|=0.710 m, x= -7.10 cm\nTalkaren ondoren, bala eta blokea itsatsita geratzen dira, eta multzoa eskuinerantz mugitzen da v0 abiaduraz. Multzo horrek lau indar jasaten ditu:\nMultzoa eskumarantz mugitzen ari denean (v>0), marruskadura-indarra ezkerrerantz doa, eta higiduraren ekuazioa honela idazten da:\n(m+M)a= -kx - μk(m+M)g,\nAldiz, multzoa ezkerrerantz mugitzen ari denean (v<0), marruskadura indarra eskumarantz aldatzen da eta higiduraren ekuazioa honela idazten da:\n(m+M)a= -kx +μk(m+M)g\nIdatz ditzagun higiduraren ekuazioak ekuazio diferentzial gisara:\nHigiduraren ekuazioek higidura harmoniko sinplearen itxura dute, baina termino gehigarri bat dute: ±μkg\nEkuazio diferentzial horren soluzioa, bi soluzioen batura da, ekuazio homogeneoaren soluzioa (Higidura harmoniko Sinplea) eta konstante bat: C. Konstante hori ekuazio diferentzialean ordezkatuz:\nOrduan ekuazio diferentzialaren soluzio osoa hau da:\nBai eskumarantz mugitzen denean (v>0) zein ezkerrerantz (v<0) multzoaren abiadurak adierazpen bera dauka:\nMultzoa eskumarantz mugitzen, v>0.\nJustu talkaren ondoren (t=0) bala-bloke multzoak v0 abiadura du eta jatorrian dago: x=0.\nOrduan multzoaren x posizioa eta v abiadura eskumarantz mugitzen ari denean honela adierazten dira:\nDesplazamendu maximoa (xm) gertatzen da abiadura nulua denean (v=0), alegia ondoko baldintza betetzen denean:\nEta trigonometriako erlazio hauek kontutan izanda:\nZenbait buruketa eta sinplifikazio eginda adierazpen hau lortzen da, xm desplazamendu maximorako:\nMalgukiaren zapaldura maximoko xm posizio horretan, multzoa geldi dago baina ezkerrerantz mugitzen segituko duen jakiteko, ala geldi geratuko den, malgukiaren indarra eta marruskadura konparatu behar dira. Mugitzen segitzeko: kxm≥ μs(m+M)g, bestela guztiz geldi geratuko da.\nMultzoa ezkerrerantz mugitzen, v<0\nMultzoa pausagunetik abiatzen da, xm posiziotik. Jar dezagun denboraren jatorria berriro une horretan, t=0. Higiduraren ekuazioko A eta B konstanteak, ezkerrerantz mugitzen denean:\nHortaz, multzoaren x posizioa eta v abiadura honela adierazten dira denboraren menpe ezkerrerantz mugitzen ari denean:\nMultzoak jatorriraino iristea lor dezan (x=0), honako baldintza bete behar da:\nBaina |cos(ωt)|<1 beti da, eta beraz bete behar den baldintza hau da: ω2xm>2μkg. Baldintza horrek adierazten du multzoa jatorriraino iristea lortzeko, malgukiaren energia potentziala xm posizioan handiagoa izan behar dela marruskaduraren lana baino.\nOrduan multzoa jatorritik pasatzen da (x=0) honako aldiunean:\nEta jatorritik pasatzean vf abiadura du:\nErrokizuna ez dadin negatiboa izan honako baldintza bete behar da: ω2xm≥2μkg\nErrokizuna negatiboa balitz, ω2xm<2μkg , horrek esan nahiko luke multzoa jatorrira iritsi aurretik gelditu egiten dela, honako aldiunean: v=0 edo sin(ωt)=0, ωt=π. Gelditzen da honako posizioan:\nIkusten denez ω2xm<2μkg baldin bada, xf>0.\nMultzoa malgukitik askatzen denean, jasaten duen indar bakarra marruskadura da. Higidura zuzen eta uniformeki dezeleratua da. Har dezagun berriro denboraren jatorria (t=0).\nEta multzoa gelditu egiten da v=0 denean,\nMultzoa eskumarantz mugitzen\nMultzoaren posizioa eta abiadura t denboraren menpe adierazita:\nDesplazamendu maximoa, xm, gertatzen da abiadura nulua denean: v=0, eta une horretan:\nMalgukiaren zapaldura maximoko xm posizio horretan, multzoa geldi dago baina ezkerrerantz mugitzen segituko duen jakiteko, ala geldi geratuko den, malgukiaren indarra eta marruskadura konparatu behar dira:\nEzkerrerantz mugitzen, jatorriraino iritsiko den jakiteko malgukiaren energia potentziala eta marruskaduraren lana konparatzen dira. Kasu honetan, ω2xm<2μkg (zenbakiak ordezkatuz, 4.082·0.268<2·0.3·9.8) beraz, multzoa jatorrira iritsi aurretik geldituko da. Aldiune honetan: ωt=π, tf=0.77 s, eta posizio honetan (xf):\nDesplazamendu maximoa, xm , gertatzen da abiadura nulua denean: v=0, eta une horretan:\nEzkerrerantz mugitzen, jatorriraino iritsiko den jakiteko malgukiaren energia potentziala eta marruskaduraren lana konparatzen dira; oraingoan ω2xm>2μkg (zenbakiak ordezkatuz, 4.082·0.354 >2·0.1·9.8) beraz, multzoa jatorrira iritsiko da eta oraindik abiadura izango du. Jatorrira iritsiko da une honetan:\nEta jatorritik pasatzen da honako abiaduraz:\nMultzoa malgukitik askatzen denean oraindik abiadura dauka, eta ezkerrerantz mugitzen segituko du guztiz gelditzen den arte. Higidura uniformeki dezeleratua duenez:\nEta t=1.20 s aldiunean multzoa guztiz gelditzen da: x= -0.710 m= -7.10 cm\nBlokearen eta bere azpiko gainazalaren arteko Marruskadura koefizientea, μs=μk, saguaz desplazamendu-barrari eragiten.\nBalaren masa, m , kg-tan, dagokion laukian idatziz.\nBalaren abiadura, u , m/s-tan, justu blokea jo baino lehen.\nBlokearen masa finkotzat hartu da, M=1 kg.\nMalgukiaren konstantea, k, N/m-tan, dagokion laukian idatziz.\nBala jaurtitzen ikusten da, ondoren balak blokea jotzen du eta itsatsita geratzen da.\nLeihatilaren goiko aldean idatziz erakusten dira, denbora partziala, t, denbora totala, tt, (talkaren aldiunean zenbatzen hasita) eta multzoaren x posizioa, v abiadura eta aldiuneko energia totala (bala, blokea eta malgukia kontuan hartuta).\nMultzoak jasaten dituen indarrak bektoreez erakusten dira: malgukiak egindakoa gorriz eta marruskadura urdinez.


Mobilizazio jendetsuak izan dira martxoaren 8an | bidasoamedia\nMar. 9, 2018, 12:38 p.m.\nBerezia izan da aurtengo martxoaren 8a, Emakumeen Nazioarteko Eguna. Mundu mailako emakumeen greba deitu mugimendu feministak, zaintzan, kontsumoan, ikastetxeetan eta lan-arloan. Emakumeek planto eginez, sistema geldiaraztea eta ondorengo hausnarketa bultzatzea izan da asmoa. Deialdiak arrakasta izan du, eta leku askotan inoiz ikusi gabeko mobilizazioak eragin ditu. Mugarria ezarri dezake aurtengo martxoaren 8ak.\nBehe Bidasoa eskualdean, erakundeekin loturarik ez duten zenbait eragilek antolatu dituzte mobilizazioak. Eguerdiko manifestazioan 8.000 lagun bildu dira, udaltzainen arabera. Adin, lanbide, ideologia eta jatorri ezberdinetako jendea bildu da, berdintasunaren aldeko aldarriarekin bat egitera. Irungo San Juan plazan hasita, hiri erdia zeharkatu du manifestazio jendetsuak. Emakumeek bizitzako hainbat arlotan jasan behar izaten duten diskriminazioa salatu dute antolatzaileak: “Emakumeok zapaltzen eta menderatzen gaituen sistema heteropatriarkala irauli behar dugu”.\nAurtengo martxoaren 8ra iristeko egindako lana azpimarratu dute: “Prozesua modu ireki eta deszentralizatu batean egin dugu, aniztasuna oinarri, talde eta norbanako askorekin elkarlanean: belaunaldi, jatorri edota kultura politiko ezberdinetakoak, talde feminista zein eragile sozial edo sindikaletakoak”. Aurtengo martxoaren 8an rnas berria lortu du mugimendu feministak, eta aurrekaririk gabeko olatu more erraldoia eragin du. Martxoaren 9tik aurrera hura elikatzen jarraitzeko lana beharrezkoa izango da, hemendik aurrera.


Hemen hasi zen guztia • ZUZEU\nOrreagan hasi zen guztia. Hemen sortu ziren euskaldunak. Gero, erromatarrak pasa ziren, pasa ziren godoak, frankoak, arabiarrak, gaztelarrak… Hemen sortu ginen euskaldunok eta oraindik ere, hemen bizi gara.\nPirinioetako mendiak dira gure bizkarrezurra, eta Auñamendi batasun lekua. Herri honek inoiz izan duen batasun politiko gorenaren sorlekua. Nork esan zuen euskaldunok separatistak ginela?\nMendien alde bietako Erroibar, Aezkoak, Baztan eta Garazi herri euskaldunak dira. Aldude, Amikuze, Iruñea, Maule, Garazi, Baiona, Donostia, Bilbo, Gasteiz herri bat eta bakarra osatzen dugu. Nork esaten du euskaldunok garela separatistak?\nIbañetak bi aldetara isurtzen ditu urak. Errobik Atlantikora eramaten ditu eta Errok eta Urrobik Mediterraneora. Ozeanoa eta itsasoa lotzen zituen Oiasso-Tarraco bide erromatarra batetik eta bestetik, hemendik igarotzen den Burdingalam-Asturica galtzada, Iruñean gurutzatzen dira. Iruñea, baskoien hiriburuzagitza, Karlomagno handiputzak su eman eta suntsitzea agindu zuena. Orriako mendi-haranetara iristean baskoien, ez mendekua, baizik eta ordaina jaso zuena.\nGero, bere biloba Pepin I. etorri zen egitasmo berberarekin, 824an, eta ordaineko bera hartu zuen. Orduan erabaki genuen euskaldunok estatu propio eta subiranoa sortzea, inori baimena eskatu behar izan gabe. Harez geroztik, Auñamendiren bi hegaletako herriak libre izan ziren Iruñeko edo Nafarroako erresumaren babesean; gaztelarrek 1512an, inbasioz konkistatu zuten arte.\nKonkistaren ondoren etorri ziren arpilatzeak, gazteluen suntsiketak, Garaziko erreketa, sorginen ehiza. Maria Garraldakoak eta Mikela del Burgok bezalako ehunka emakumeek jasan zuten inkisizioa. Licenciado Balanza zelako baten mendekuz bidali zituzten sutara. Bitxia ere bada abizena, justizia agindu behar duen gizon batentzat.\nHala eta guztiz ere, Orreagan gure Estatua sortzea determinatu zuten haien ondorengoek ez dute inoiz berriz ere independentzia erdiesteko esperantza galdu. Aurten, bereziki, Nafarroako Piarres mariskala ekarri nahi dut gogora. Orain 500 urte eman baizen bere eskutik Estatu subiranoa berreskuratzeko ahalegin handi bat. Saiakerak, ordea, ez zuen eman haiek espero zuten fruitua. Horren lekuko ere bada, gaur, Auñamendi maitagarri hau erdibiturik dutela Frantziak eta Espainiak.\n1659an erabaki omen zuten bi estatuen ordezkariek euskaldunon lurraldea bereziko zuen banalerroa. “Bakearen Ituna” deitu zioten. Bitxia ere bada izena, Nafarroaren kontra egindako gerren ondorioz euskaldunok bitan banatzeko egin baitzen: Esterenzubi Frantziarentzat eta Orbaizeta Espainiarentzat izango zirela erabaki baitzuen. Zein bakearen izenean, eta batez ere, nortzuk dira hemen separatistak?\nHemen hasi zen guztia. Auñamendiren bi aldetara herri bat eta bakarra dago. Jendez, pentsamenduz eta kolorez anitza, baina herri bat eta bakarra dena. Berandu baino lehen Estatu propio eta subiranoa berriro erdiestearekin amets egiten duena, eta poetak zioen bezala, amets egiteko gai den herria, ez da inoiz oinperatua izango.\nOrreaga, 2016ko abuztuaren 14an


Zuzenbidea + IKTen espezialitatea > Lan irteerak\nAte gehiago zabalik oraindik\nZuzenbideko gradudun izateak zabaltzen dizkizun laneko aukerez gain, IKTen Zuzenbideko espezialitatea egin ondoren, lehiako abantaila garrantzitsua izango duzu, jaso duzun prestakuntzari esker. Hartara, ikus-entzunezkoen eta telekomunikazioen sektoreko enpresetan, inguru digitaleko eta jabetza industrial eta intelektualeko zuzenbidekoetan lan egin ahal izango duzu, besteak beste; abokatuen bulegoak, teknologia berriei buruzko aholkularitzak, erakunde publikoak eta bestelakoak ahaztu gabe.\nTutoretza zerbitzuaz gain, Lanbide-orientazioko zerbitzuaz eta Advisoring programaz gain, Deusto Alumni - Zuzenbide Fakultateko Ikasle ohien Elkartearen laguntza ere izango duzu, lan merkatura lehenbailehen eta baldintzarik onenetan sar zaitezen.\nKontsultatu aukera guztiak hemen:www.alumni.deusto.es


EHGAM-DOK EUSKARAZ: > Liburua: IRATI JIMENEZEN "BAT, BI, MANCHESTER"\nIrati Jimenez: Bat, bi, Manchester\nEzinezko maitasun istorio bat dakar Irati Jimenezek (Mundaka,1977) Elkarrek argitara eman duen lehen nobelan. «Bat, bi, Manchester» lanak Augustin Zubikarai saria jaso zuen.Batetik, kontalaria dugu, itzultzaile lanetan ari da baina idazle izannahiko luke. Homosexuala da, uzkur samarra eta porrot batetik irten berria. Bestetik, Aitor, dena beti erraza izan zaiona, aktorea, heterosexuala. Manchesterren egiten dute topo.\nManchesterren ezagutu genuen elkar. Haragi gordinez antzitako goizalde horditua. Hiru lagun eta laurok, barretan blai, tabernaz taberna. Ez dakit nork gonbidatu ninduen afari batekin hasi eta alkohol amorrutan hondoratu zen jai hartara, baina, egunaren argia pizten hasi zenean, ezagun baten lagunaren etxean lehorreratu ginen, ia dandarrez, ganora galduta. Denok.\nBerehala ikusi zintudan, «God, yes», hanka amaigabeak, belaunak ia sorbaldetaraino, nesken adur artean hitz egiten, irribarrea begietan, marihuanak zugan eragiten duen logura aurpegiaz. Erdi jesarrita, zabortegitik jasotako sofan botata. Zaren bezain luze. Pozik, goizaldearen besarkadak eroso eta etxean sentiarazten zaituelako, orain badakit. Okupatutako eraikin ziztrin hartan bion ezagun batek bultzaka eraman ninduen zuganaino, eta aurkeztu gintuen, «you don’t know each other, right?» esanaz, «he’s basque, too». Alkoholaren goia behera zetorrela igartzen nuen. Etxea kakaztuta zegoen, eta maindire apurtu batekin estalita usain susmagarria zeukan sofa zaharkitu hartatik irribarre egin zenidan, behetik gora, batere maliziarik gabe. «Euskalduna zara?», galdetu zenuen. «Tamalez» erantzuteko gogoa sentitu baina irentsi egin nuen. Azken baten, ez zen zure errua ni Manchesterren abandonatuta sentitzea. Haraino erakarri ninduen mutil-laguna ahazteko errezeta baten bila, garagardo beltzetan galduta. Eskua luzatu eta epel-epel zeurea estutu nuenean, neure barruko amorrua baretzen sentitu nuen.\nEuskalduna, bai egin nuen hasperen, hezurretaraino mozkortuta. Eta homosexuala.\nBegira-begira geratu zinen. Txantxetan ari ote nintzen jakin guran. Eta baietz edo ezetz, ba ote edo ez ote nintzen, biotariko inork erabakia hartu baino lehen barrez lehertu zinen, Aitor naiz esan eta, sekretuak kontatzen diren ahotsarekin, heterosexuala gaineratu zenuen, bekatua aitortuko bazenit bezala. Bat-bateko neure estutasun hura neurtu nuen. Larri nengoen, bai, baina botagura pasako zitzaidan komunetik behera. Atzamar puntetan hasi eta lepotik gora sentitu nuen zirrara hori, ostera, nekez. Fuck.\nEgunaren argiak piztuta eta kalean ikusi genuen elkar bigarrenez. Egia esateko, kasualitate hutsez. Niretzat lan ordua zen baina tabakoaren harrak janda atera nintzen nikotina bila. Bufanda azpian ezkutatu nituen hotzikarak eta semaforoan zain nengoela erabaki nuen jaka berria erosi behar nuela. Eta horrekin batera, negu luze hark amaigabea zirudiela, hiri hartan lekurik ez nuela, inoiz ez dudala nobelarik bukatuko eta abar eta abar, ad nauseam. Nire betiko pentsamenduak astelehen goiz uzkurretan.\nAurrez aurre egin genuen topo. Zu abiadura hartuta, kolarretik ateratzen, eta ni bulegora bueltan, tabakoa poltsikoan. Neu gelditu nintzen, zu ia nire gainera etorri zinen, biok elkarri sorryka hasi, nor ginen konturatu arte. Bi, hiru segundo luzez tipo hau ezagutzen dut irakurri nizun begietan. Baina neure burua aurkeztu baino lehen etorri zitzaizun gogora.\nA bai. Zapatu gauean, right?\nIngelesaren eta euskararen bi doinuak, biak ama hizkuntzarenak, biak akats gabeak. Baietz esan nizun. Ez nekien beste ezer esatea tokatzen ote zen eta «gero arte» neukan ezpain artean, nora nindoan galdetu zenuenean.\nLanera. Hemen ondoan daukagu bulegoa.\nBuruarekin seinalatu nizun lekua. Enpresaren izena irakurri zenuen, ez zen ezaguna zuretzat. «Esportazioak» esplikatu nizun. Enpresa handia, bulegoak hainbat hiritan, arimarik gabea eta horrela, badakizu.\nItzultzaile lanak egiten ditut. Idazkaria naiz kontratuz baina hori ez nizun esan. Kanpoko bazkideentzat eta halakoak.\nZure hurrengo galdera entzun eta «tipo hau tentela da» erabaki nuen. Lotsatu egiten nau aitortzeak. Baina pentsatu egin nuen.\nItzultzaile lanak? Euskaratik ingelesara? harrituta.\nBai pentsatu nuen, as if. Esportazioen munduan euskara puntako hizkuntza delako.\nEspainola eta ingelesa nahi baino gogorrago atera zitzaidan. Deseroso mamitu zen isilunea, nire pentsamendua irakurri bazenu bezala eta erantzun «ez naiz tentela». Tabako bila atera naiz esan nuen, esatearren.\nTabakoa aipatzearekin bat, burua makurtu zenuen, neuregana. Ez dakit zenbat daukazun luzeran, metro eta laurogeitik gora-edo; ez dakit, baina txikituta sentitu nintzen, zu baino hamabost zentimetro beherago, sustraiak lurrean ondo sartuta, nire sudur handiegi eta begi txikiekin. Neure ondorantz pauso bat emanaz tabakoa eskatu zenidan, eta bitxia da nola entzuten dudan oraindik, argi eta ozen, zure ahotsaren zirrara, erreko nuke zigarro bat. Berehala eman nizun, eta poltsikoan gorde horren ordez haizeak eragindako hotzikara. Kalea zeharkatu genuen eta hantxe konturatu nintzen, semaforo biren artean, haizerik batere ez zebilela hotzikararik eragiteko, eta hantxe pentsatu nuen: normalean ez diote ezetzik esaten tipo honi. Ez tabakoa emateko, ez beste ezertarako. Zebrabidearen beste aldean, autobus geltokiaren ondoan, pelikula baten kartelak begiratu zigun bioi. Eta emakume guztiei bezala, kartel hartako andreari ere erreparatu zenion. Hanka-luze, ezpain-borobil, dena bere lekuan. Hot, beroa, gustatzen zitzaizula esan zenuen.\nNiri bestea gustatzen zait.\nGizon batekin agertzen zen kartelean. Hura seinalatu nizun.\nA, bai irribarre, larunbatekoa gogoratzean. Bai, jakina.\nGoiz argia, hezurretarainoko hotza, oskarbi. Ezagutu zintudan goizaldean ilunak iruditu zitzaizkidan begiak berdeak zirela konturatu nintzen. Ekaitz orlegia. Gauean baino askoz handiagoak. Betile luzeak. Tabakoaren kea bota eta sakon begiratu zenidan. Sakon iruditu zitzaidan. Ez dakit.\nAurrekoan ez nizun izenik galdetu, ezta?\nEz, erabaki nuen, jendeak ez dizu normalean ezetzik esango.


URAk flora-inbaditzaile espezieak kontrolatzeko lehenengo 16 ekintzak sustatu ditu Araban, 2018an. Gaur egun arte presentzia murritza da bertan, hein handi batean klimatologiak ez duelako flora inbaditzailearen hedatzea laguntzen; eta, arlo horretan, kontrastea nabarmena da kantauriar isurialdeko ibaiekin, bertan bai klima bai ertzen artifizializazioa egokiagoak gertatu direlako espezie horien ugaltzean.\n2018an, Bizkaian, landaredia inbaditzaileari aurre egiteko 71 ekintza burutu ziren ibai-eremuan, 290.216€-ko inbertsioarekin; Gipuzkoan, 85 ekintza, 605.390€-ko inbertsioarekin, batez ere Banbu japoniarraren (Fallopia japonica) eta Panpako luma-erratzaren aurka (Cortaderia selloana), erraz zabaltzeko joera duten espeziak eta kentzeko oso zailak.\nHala ere, Araban, 2018an lehenengo 16 ekintza eraman dira aurrera, 8.526€-ko inbertsioarekin, antzemandako foku txikiak kentzeko.\nArabako ibai-eremuetan espezie arruntenak Kanabera arrunta (Arundo donax) eta Panpako luma-erratza (Cortaderia selloana) dira. Dena dela antzematen hasiak gara, baita ere, Tximeleten zuhaixka (Buddleja davidii). Kanabera arruntaren kasuan, haren presentzia lotuta dago hesiak, ortuak eta abarretan erabiltzen diren makilei. Panpako luma-erratza eta tximeleten zuhaixkaren kasuan, ordea, ikusgarritasun handiko espezieak dira, batez ere lorezaintzan erabiltzen direnak apaingarri gisa.\nGarrantzitsua da aipatzea mota horretako landaredia izatea debekatuta dagoela eta zehatu daitekeela estatuko araudiari jarraiki. Horregatik beharrezkoa litzateke bere ortu edo lorategietan espezie horiek dituztenek kentzen saiatzea edo Administrazioarekin harremanetan jartzea.\nHalaber, hain arruntak ez diren beste flora inbaditzaile mota batzuk topatu dira Araban. Lehenengoa Uretako azeri buztana (Myriophyllum aquaticum), Hegoameriketatik datorren landarea, iberiar penintsulan leku gutxi batzuetan antzeman dena, eta, orain, Araban, Gasteiz inguruan ere topatu dena. Akuarioetan ugari erabiltzen denez, litekeena da presentzia akuario bat ibaian hustearekin harremana izatea. Gipuzkoan ugaria den espeziea baina ez hain arrunta Araban Urre koloreko banbua da (Phyllostachys aurea), Gaubean edo Asparrenan antzeman dena.\nEspezie exotiko inbaditzaileak ibai-ekosistema naturalek eta haien biodibertsitateak duten arriskurik handienetarikoa da, tokiko espezieekin lehian aritzen baitira, mugitu egiten dituzte eta haien habitata okupatzen dute. Arabar lurraldean ere errealitatea, eta muga administratiborik ezagutzen ez duena.\nHori guztia dela eta, ezinbestekoa da aurrera egitea nola instituzioen arteko elkarlanean, hala herritarren sentsibilizazioan, espezie hauek hedatu ez daitezen eta antzemandako aleak kentzen saiatzeko posible den eremuetan.


Egunerokotasun berria - - Guaixe.eus\nXabier Reparaz Extramiana 2020-05-29 08:25\nMaiatzeko zeru urdinera begira, enara artean marra zuri amaigabeak ageri dira berriro ere, ortzimugaren alde batetik bestera urdin zabal garbian. Aste luzeetan zehar, udaberriko bizi eztandak bere azaletik kanpo mantendu ditu ke zikinen metal astun eta sufre aztarnak. Sakanako autobide zabala hutsik ikustea, inguruko kirkirren kantuak asfalto gainean entzutea, amets apokaliptiko baten barruan egotea bezala izan da. Gizaki gabeko planeta irudi. Naturak bere tokia birkonkistatzen uste baino azkarragoa dela ikusi dugu basaguneko biztanleen bisita ez ohikoek erakutsi diguten bezala. Ekonomiaren geldialdiak, lurrari arnas eman dio, bere birsortze gaitasuna erakusteko beta justua emanez.\nBaina bagatoz berriro ere, errotarri erraldoi geldiezinaren martxa berriz harturik. Petrolioaren menpekotasuna duen jendarte arduratu eta presaduna berriz ere martxan da. Propaganda politikoak langileak lanera bidaltzen ditu. Turistak hegazkinetan igotzeko desiotan, nork zer azkarrago irekiko dabiltza agintariak. Lasterketa zoro batean, nor azken fasera lehenago iristean arduratuta, hildakoak ahaztu dituztela dirudi. Azken fasera iristean ordea, zer aurkituko ote dugu? "Egunerokotasun berria" deritzon egoera misteriotsua, nork bere eskubide eta askatasunak estu loturik irribarre estaliko kale gainbegiratuetan. Jairik gabeko udak, musikarik gabeko kontzertu aretoak, poliziak edonor edonon zigortzeko mehatxupean, azken orduko ohar zentzugabearen kontrakorik inork egin ez dezan. Gure aske izateko sena, zentzua eta borondatea ez ote dugu galduko!


topic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Fabrikazio Mekanikoa (Lanbide Arloa)" topic_facet:"Instalazioak muntatzeko prozesuak (Modulua)"\nProposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio Mekanikoa (Lanbide Arloa) Proposatutako gaia: Instalazioak muntatzeko prozesuak (Modulua)\n3 Ekipamendu eta instalazio termikoak (Modulua) 3 Energi eraginkortasuna eta eguzki energia termikoa (Heziketa zikloa). Goi maila 3 Energia eta ura (Lanbide Arloa) Fabrikazio Mekanikoa (Lanbide Arloa) 3 Fabrikazio mekanikoko produkzioaren programazioa (Heziketa Zikloa). Goi maila 3 Fabrikazio-teknikak (Modulua) Gehiago ... 3 Instalazio termiko eta fluidodunen mantentzea (Heziketa zikloa). Goi maila 3 Instalazioa eta mantenimendua (Lanbide Arloa) Instalazioak muntatzeko prozesuak (Modulua) 3 Instalazioen irudikapen grafikoa (Modulua) 3 Interpretazio grafikoa (Modulua) 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 3 Metal Eraikuntzen Irudikapena (Modulua) 3 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila 1 Makineriako Irudikapen Grafikoa (Modulua) Guztiak ikusi ... gutxiago ...


Familiak batuta, buztingintzara gerturatzeko saioak izan dira - Eskoriatza - Goiena.eus\nFamiliak batuta, buztingintzara gerturatzeko saioak izan dira\nImanol Beloki 2020-01-09 11:13\nBuztingintza familian tailerrean batutako zenbait herritar.\nAbenduaren 26an, 28an eta urtarrilaren 3an, Buztingintza familian izeneko egitasmoa izan da Zubiate labean. Herritarrak buztingintzara gerturatzeko asmoz antolatu dute Eskoriatzako Buztinate Buztingintza eta Zeramika Elkarteko kideek tailerra, eta antolatzaileek adierazi dute egitasmoaren helburuak bete egin dituztela.\n"Oso pozik gaude Gabon egun hauetarako antolatu dugun egitasmoak izan duen harrerarekin. Haurrentzat soilik barik etxekoekin batera buztinarekin jolasteko, ikasteko eta imajinazioa lantzeko saioak izan dira", adierazi du Buztinate elkarteko Olatz Pagalday kideak.\nZazpi familia elkartuta\nHorrekin batera, Pagaldayk gaineratu du zazpi familiak hartu dutela parte eta giroa ezin hobea izan dela: "Buztingitza familian saioak izanda, zazpi familia izan ditugu; 14 lagun, guztira. Hala, balorazio positiboa egiten dugu bertan irakasten aritu garenok. Hori horrela, aurrera begira halako gehiago egitea ez dugu baztertzen…".


#Eibarrenbadakagu kirola eta osasuna zaintzeko aukera: Ugan\nETA KITTO 2020-04-11 18:10\nUganek 20 urte beteko ditu maiatzean, eta ordurako zabaldu eta orain arte bezala eibartarrokin kirola egiten jarraitzea…\n#nikEibarrengastaukot kanpainan gero eta aurpegi gehiago\nETA KITTO 2020-04-11 13:08\nGora eibartarrak! Gelditu barik ari gara argazkiak jasotzen eta pixkanana argitaratzen baditugu ere jakin pila bat zaretela!!…\nZapatak? Tribekak ere bat egin du, #Eibarrenbadakagu, nahibeste!\nETA KITTO 2020-04-11 10:55\nGure herriko dendak, tabernak… dira herriari bizitza emoten dietena, Ikusten al ditugu kaleak orain? Horrela izango…\n#Eibarrenbadakagu, hezi, jolastu... eta gozatzeko lekua: Zorionak Ludoteka\nETA KITTO 2020-04-10 11:55\nZorionak Ludotekako Ainhoak eta Albertok ere bat egin dute #Eibarrenbadakagu, #nikEibarrengastaukot ekimenarekin. Aupa bikote!…\nElikadura gure sendabidea izatea nahi? #Eibarrenbadakagu: Itxesi\nETA KITTO 2020-04-10 10:25\nElikadura, osasuna, oreka zaintzea zein beharrezkao den konturatzen ari gara egunotan, ezta? Ba horretarako aukera ere badugu…\n#Eibarrenbadakagu zapatak aukeratzea, Pissak ere bat egin du\nETA KITTO 2020-04-09 17:15\nPissa zapata dendak 23 urte betetzen ditu gaur, zorionak Idoia!! Bizi dugun egoerak ere ez gaitu geldituko, gutxienez beste…\n[ARGAZKIAK] Gora eibartarrak! #nikEibarrengastaukot\nETA KITTO 2020-04-09 16:05\nEibartarrok harroak garela esaten dute, baina nola ez gara ba harro egongo gure herriaz? Eibar herritarrok egiten dugu eta…\nAmetsa tabernak ere bat egun du #Eibarrenbadakagu kanpainarekin\nETA KITTO 2020-04-09 11:45\nGora gure herriko tabernariak eta gora Ametsako lantaldea. Denok amesten dugu berriz ere osasuntsu itzuliko garela kalera…\nEtxeko tresneria behar badugu #Eibarrenbadakagu Benicoban\nETA KITTO 2020-04-09 10:20\nKonturatzen al gara eibatarrok ez dugula inora joan beharrik herrian denetarik dugulako? Etxeko tresna guztiak topatu ditzakegu…\nETA KITTO 2020-04-08 19:39\nNahiago dugu zuen aurpegitxoak ikusi, eta horixe da hain zuzen ere eskatzen dizueguna #nikEibarrengastaukot orri batean…\n[BIDEOA]Txukuna mertzeriak ere #Eibarrenbadakagu kanpainarekin bat\nETA KITTO 2020-04-08 17:49\nAnimatzen ari dira Eibarko dendari, tabernari eta ekintzaileak bideoak bidaltzen eta hemen duzue beste adibide bat, Txukuna…\n[BIDEOA] Guridik bideo ederra bidali digu, #Eibarrenbadakagu\nETA KITTO 2020-04-08 13:20\nDesiatzen gaude amesgaizto hau amaitzeko eta berriz ere familia eta lagunekin elkartzeko, ezta? Guridiko lantaldeak bideo…


Arrasatek Biteriri bueltatu dio zor dion guztiaren zati bat - Mondraberri\nBiteriren biografia idatziz\nArrasatek Biteriri bueltatu dio zor dion guztiaren zati bat\nArantza Otaduy, Ana Isabel Ugalde, Juan Ramon Garai eta Javier Balanzategi historialariek egin dute biografia, eta aurkeztu dute. "Biteri gizon aparta zen" adierazi dute.\nTestua eta argazkiak: Gontzal Landa Herbias / 2011-ko azaroak 29, asteartea\nLiburuaren aurkezpena gaur arratsaldean egin da Kulturateko areto nagusian. Entzuleek aretoa bete dute.\nEkitaldiaren hasieran, Inazio Azkarragaurizar Larrea alkateak azpimarratu duen bezala, Biteriren ekarpenak bezalakoak “ez dira inoiz ahaztu behar”.\nIzan ere, “garai haietan ume pobreek goi-mailako hezkuntza jasotzea” nabarmentzeko modukoa da.\nUdalak eskerrak eman dizkie liburuaren egileei. Eta egileek, aldi berean, eskertu egin dute Udalaren, Aldundiaren eta Kutxako Gizarte Ekintzaren sostengu ekonomikoa.\nBiografia egin duten historialariak lau izan dira: Ana Isabel Ugalde, Juan Ramon Garai, Arantza Otaduy eta Javier Balanzategi.\nArantza Otaduyk aurkezpenak egin ditu, eta nabarmendu du liburuak 100 bat argazkiz dotoretua dagoela.\nAzaldu du Ana Isabel Ugaldek zuzendu duela taldearen ikerkuntza, hain zuzen, 2008an hasi zutena, Udaleko Letona Bekari esker.\nBi oinarritatik abiatu ziren: Alde batetik, Ana Isabel Ugaldek aurrez egindako ikerketak, Biteriren biografiaren inguruan. Lan horren fruitu nagusietako bat argitara eman zuen 2003an, Eusko News-en testigantza ineditoa.\nBeste batetik, Juan Ramon Garairen ikerketak Biteri Eskolen inguruan. Besteak beste, Mondraberrin zati bat argitaratua.\nHistorialariek konfirmatu dute ordu piloa egin dituztela artxibo-lanetan. Eta eskerrak eman dizkiete artxiboetako langile guztiei, eta “bereziki Ramon Martin Sukiari”.\nIzan ere, “lan horrek ez du fruiturik ematen batzuetan”. Gainera “artxibozain batzuek ez zuten ulertu ikerketa honen funtsa”. Beste zailtasun bat da izen-abizenak aldatuta agertzen direla: adibidez “Viteri” ordez, “Vileri” bezala ageri zen batzuetan.\nHoriek horrela, taldeak aurreikusitakoa baino urtebete gehiago behar izan du fruituak jakitera emateko. Baina merezi izan du. Guztira 4 urte ikertzen eta aurkitutakoa paperera pasatzen.\nBaina ikerketak ere poztasunak ematen ditu: Arantza Otaduyk 2010ean lortu zuen Biteriren ondorengo batekin kontaktatzea Ameriketan: Ernesto Viterirekin.\nAna Isabel Ugaldek laburbildu duenez, “Viteri gizon aparta izan zen. Arrasate gaur egun dena da, berak jarritako haziari esker”.\nEntzuleekin konpartitu zera konpartitu du: “Viterik beti liluratu nau. Irakasle bezala, zor bat nuen berarekin”.\nPedro de Viteri Arana 1833an jaio zen Arrasaten, eta Gerra Karlistaren ondorioz, bere familiarekin Baionan erbesteratu behar izan zen. 60 urte izan arte, ez zen sorterrira itzuli.\nEskola ona jaso zuen, eta gizon aberatsa eta kosmopolita zen. Negozioei jarraitzen bikaina zen, bere anaia bezala.\n1874an Celina Wood dama ingelesarekin ezkondu zen. Baina ez zuten seme-alabarik izan, eta erabaki zuen dirutza handi bat bere jaioterriari ematea. Garai hartako aberats askok halaxe egiten zuten.\nArrasatera itzuli zenean, eta orduko Arrasate “ilun, pobretu eta mediebal” hura ikusterakoan, negar egin zuen.\nOrduko alkatearekin bildu zen, eta galdetu zion ea zein zen Arrasateren beharrik handiena. Eskola bat. “Herriak ez zuen eskolarik, eta premia berezia zuen Dibujo eskola bat eraikitzeak. Baita maisu-maistrentzako etxeak ere”.\nNolakoa zen orduko Arrasate? “Etxeetan oro har ez zegoen argirik, ezta ur korronterik ere. Gerrek pobrezia hedatu zuten. Fabrika batzuk martxan zeuden”.\nBiterik erabaki zuen modernizazioa beharrezkoa zela. Arkitektorik onena kontratatu zuen: Luis Aladren. Langileen indarraz, “eskola oso txukuna” eraiki zuten.\nEskola argitsua zen, ondo hornitua (pupitreekin eta-guzti), komunekin, jardinarekin, frontoiarekin,… Dibujo Eskola ere martxan jarri zen.\n“Arrasatearrak oso gustura zeuden, eta diotenez, ordutik aurrera hemengo enpresak hasi ziren esportatzen Argentinako Errepublikara”.\nFundazio bat sortu zen, eta Biterik orduko 200.000 pezeta (!) jarri zituen, maisu-maistrei ordaintzeko.\nEskola publiko hauek hezkuntzaren ateak ireki zizkien familia pobreetako umeei eta neskatilei .\nIkastetxe hauek “oso famatuak egin ziren. Bertako ikasleak matematiketan munduko onenak omen ziren. Irakurtzen ere oso iaioak”. Ezagutza horiek lehiaketetan demostratu zituzten.\nAipatzekoa da Herriko plazan zegoen kioskoa “hasieran Biteri eskolako jardinean zegoela. 1910ean plazara eraman zuten”.\nSeber Altuben zegoen “Berdura plaza” berari esker eraiki zuten. “Parisko estiloari jarraituz, burdinazko eta kristalezkoa zen”.\nKontuan hartu behar da Viteri munduan zehar ibilitakoa zela. Estatu frantziarrean bizi izan zituen Estatuaren eta Elizaren arteko tira-birak eta banaketak.\nViteri Eskolak publikoak izatea (erlijiosoak ez) ezinegona sortu zuen Arrasateko sektore batzuetan. “Aldekoak eta kontrakoak zituen”.\n“Eskolen aurkako kanpaina bat antolatu zen”. Viterik gura zuen “europar ereduak Arrasateri hurbiltzea”.\n“Eliza aldatzeko proiektu bat ere izan zuen, baina ez zuen aurrera egin”. Eskuzabaltasunez jokatu ondoren, “bere bizitzako azken urteetan ez zen hain aberatsa”.\nGipuzkoako Aldundiak izan zuen Arrasateko hobekuntzen berri, eta Viteriri eragin zion Gipuzkoako beste herri batzuei ere lagun zezan. Halaxe egin zuen.\nAna Isabel Ugaldek honela definitu du Viteri: “Aberatsak asko dira, aberats eskuzabalak ez hainbeste eta Viteri bakarra izan zen”.\nJavier Balanzategi historialariak adierazi du Pedro de Viteriren amaren familiaz datu gutxi daudela. Adibidez, Erdiko Kaleko 2. zenbakian bizi zirela (gaur egun Azkoaga farmaziaren gainean).\nAitaren familiaz datu gehiago daude: Legutiokoak ziren, aberatsak eta Ameriketara joan ziren. Han bizi da Ernesto Biteri, filantropoaren ondorengoetako bat.\nJuan Ramon Garai historialariak ikertu du Viteriren eskolei buruz. Horietako lehena Arrasatekoa izan zen, 1902an eraikia. Hurrengo 5 urteetan Gipuzkoako ondoko herrietan:\nAretxabaleta, Hernani, Errenteria-Orereta, Pasai Antxo, Pasai Donibane, Urnieta, Donostia, Hondarribia eta Irunen.\n“Frankismoa saiatu zen Biteri izena desagerrarazten, eta Aretxabaletan adibidez honezkero ez dago kalerik edo ikastetxerik izen horrekin”, salatu du Juan Ramon Garaik.\nGainera, 1936-ko gerrak Arrasateko Eskolaren itxiera ekarri zuen. Frankistek “kartzela eta kuartel bezala erabili zuten”.\nBertan “Arizmendiarrietak bertan kokatu zuen Eskola Politeknikoaren lehen urratsa”.\nBestalde, “70. hamarkadan ez zen bere izena aukeratu ikastetxeei izena jartzeko”.\nHala ere, “Viteri da Gipuzkoako pertsonai bakarra bere izenean hainbeste kale dituena, hainbeste herritan”. “Pedro de Viteri Arana” liburua ondoko tokietan lor daiteke:\nHiper Eroskiko eraikineko kioskoan\nIntxorta 1937 elkartearen webgunean\nGaurko aurkezpeneko momentu hunkigarrienetako bat izan da Ernesto Viteri, Pedro de Viteriren ondorengoa, Ameriketatik eta webcam bidez, eskerrak eman dizkienean liburuko egileei eta zoriondu dituenean egindako lan bikainagatik.\n“Pedro de Viteri Arana” biografia egin dute lau historialarik


Iruña Erripagaina Mutiloa 2020-01-21 | Ruta Ermitagaña, Navarra (España)- GPS track\nIruña Erripagaina Mutiloa 2020-01-21\nIruña Zizur Iruña 2020-01-28 (senderismo)\nHiri barruko ibilbidetxo bat aurkeztuko dut sarrera honetan.\nIruñako erdi aldera eta ondoren Medialunatik Belosotik ibaia arte jaitsi eta Burlatako zubi zaharretik Erripagaineko ur-biltegira eta ondoren Mendillorritik Mutiloara arte.\nEdozein egunean burutzeko moduko bidea, mendira joaterik ez dugunean.\nDonibane auzotik irten eta Iruñako alde zaharreran bideratuko naiz. Gaurkoan aurren zabalguna iritsi aurretik Takonerara gerturatuz.\nEta bertatik Carlos III etorbidera, entzierroetako eskulturaren aldamenetik igaro zezen plazara hurbiltzeko.\nZezen plaza hau 1922. urterako Sanferminetarako berritu zen nahiz eta proiektuaren ehun urte urrena aurten ospatu.\nMedia Luna aldera gerturatuko naiz, San Bartolome errebellinaren goiko partetik igaroz.\nBertan Iruñeko gotorlekuen interpretazio zentroa dago.\nTurismoko bulegoan informazio hau bildu daiteke:\n"Zer da rebellin bat? Kontragoardia bat? Gotorleku bat? Kaxerna bat? Bastioi bat? Zalantza horiek eta beste batzuk argitzeko, zoaz Iruñeko Gotorlekuak Interpretatzeko Zentrora. San Bartolome gotorlekuan dago, Media Luna parkearen bukaeran, zezen-plazatik eta Labrit pilotalekutik oso hurbil. Interpretazio gune berri horrek bost kaxernak -edo lehergailuei eusteko prestatutako gangak- hartzen ditu, hau da, hiriko harresi-barrutiko leku estrategiko batean dago.\nKaxernetan barna egindako ibilbidea bukaturik, kanpoaldean jadanik, totem interaktibo batek ikasitakoari buruzko galdera joko bat proposatzen dio ibiltariari. Harresietako 5 kilometroetan zehar, totem berriak eta metakrilatozko mahaiak ditu bisitariak harresi multzo hori interpretatzen jarraitzeko."\nArga ibaiko terrazatik jarraituz gune honetako lorategietara iritsiko gara.\nHiriko lorategi zaharren hauen informazioa turismoko webetik:\n"Hiriaren erdigunearen inguruan, Bigarren Zabalgunean, eta harresien mutur batean, hantxe aurkituko dugu Medialuna parkea, Iruñeko ederrenetakoa, baita zaharrenetakoa ere. Ilbehera itxurako diseinua du eta hortik heldu zaio izena.\nMedialuna parkearen bukaeran - Nafarroa Beherea etorbidearekin bat egiten den tokian- Iruñeko errege Antso Handiaren monumentua aurkituko duzue. Aldamenean, baxuerliebe batean, XVII. mendeko mediku eta filosofo nafarra ageri da, Joanes Uharte Donibanekoa. Horrela, 1955ean eraikitako jauregira iritsiko gara, jendeak "Izuren txaleta" esaten diona."\nBelosoko aldapara iritzi eta beherat egin, Ibaiaren bertze aldera igarotzeko. Bertan ibaiko pasealekura jaisteko iskaileretatik jaitsi eta errepidea azpitik zeharkatuko dugu.\nBurlatako zubi zaharera iritsiko gara.\nZubiaren inguruko informazioa Burlatako udaletxeko webetik bilduta:\n"Erdi Aroko zubia da, eta zirkulu-erdiko sei arku ditu. Soto izeneko tokian dago, Mendillorrirako bidean. Zubi luzea da, 80 mingurukoa; ezbairik gabe, tamaina egokiko zubia da, ibaia zabaldu egiten baita puntu horretan (50 m-raino, hain zuzen). Nolanahi ere, badirudi historian zehar maiz moldatu izan dutela eraikina; izan ere, zubiaren jatorrizko forma zorrotzagoa omen zen, eta baita handiagoak ere zubiaren alboetako makurdurak.\nZaila da erabakitzea zubia noiz eraiki zuten, behin eta berriz berreraiki eta moldatu baitute."\nBertze ertzera pasa eta ezkerretik gorat jarraituz, ibaiaren terrazaren ertza segituz, Burlatako ur-biltegira igoko gara. Ur-biltegia eta bere inguruko parkea 2007. urtetik geroztik atontzen ari dira eta egun eremu berde batean bilakaturik dago.\nTerrazatik jarraitu eta Erripagaina bukaeran ibai parkeko behatoki estrategikora iritsiko gara.\nTroka Handiaren ertzetik segi eta Mendillorrira iritsiko gara.\nSarrigunerako errotondaren aldameko oinezkoentzako aldapa hartu eta tunel azpira iritsi aurretik, eskaileretatik igoko gara ingurabidearen ertzetik doan bidea hartzeko.\nSaihezbideko ibilbidetik Mendillorriko goiko aldera iritsi eta aurrera jarraituko dugu Mutiloara hurbiltzeko.\nZubi honen aldamenean bidea utzi eta hiper batzuren aldera jaitsi. Zuzenean eta bidegorri baten aldamenetik Mutiloa Beitira gerturatuko gara.\nBertan bus geltokiak topatzerik dugu.\nNUPeko nekazaritza ingenieritzako eraikinaren paretik igaroko gara.\nSadar ibaiko ezkerreko ertzetik gora segitu eta aurrerago bertze ertzera igarotzeko zurezko zubi bat izango dugu.\nBertatik Mutiloako polikiroldegira iritsi eta eskolara.\nBertan bukaera izan dut, bertatik gertu 17 autobusa hartu daiteke erdialdera gerturatzeko.\nSarrigunera joateko errotondaren parean dagoen tunelaren aurreko eskaileretetatik eskuinera jo.\nIngurabideko aldameneko pasealekua bertan utzi eta eskuinetik hiperraren alderantz jaitsi.\nErrotonda honetan bus geltokia dago, nahi izanik, bertan ibilbidea akitu daiteke.\nMutiloako ikastetxe publikoa\nNUPeko nekazaritza eraikina\nNUPeko nekazaritza ingenieritzako eraikina.\nArgaren terrazan dagoen behatokia.\nBeloso aldaparen azpiko partean ibiko pasealekura jaitsi eta tuneletik jarraitu.\nHiriko lorategi zaharrenetarikoa.\nBartolome gotorlekua ilargibehe edo Medialunaren hasieratik.\nBurlatako ur-biltegia eta bere parkea.\nBurlatako zubi zaharra.\nSadar ibairen gaineko zubia.\nKaixo, zure lagunak ibilbide interesgarri hau topatu du Iruña Erripagaina Mutiloa 2020-01-21 https://eu.wikiloc.com/ibilbide-senderismo/iruna-erripagaina-mutiloa-2020-01-21-45805295 Ondo izan, Wikiloc | Rutas del Mundo


1982an Laudioko bertso eskolan euskararen tuneleko argia — Bertsozale Elkartea\n1982an Laudioko bertso eskolan euskararen tuneleko argia\nLaudion sortu zen Arabako lehenengo bertso eskola, 1982an. Aurreko larunbatean garai hartako sortzaile eta partaideak elkartu ziren Laudioko Tunel tabernan.\n1982an Aiaraldeko hamar bat gaztek Arabako lehenengo bertso eskola sortu zuten. Ostiralero biltzen hasi ziren, lehenik Udalak utzitako gela baten, gerora euskaldun jator bezala mahai inguruan, Tunel tabernako menu eta ardo goxoaren bueltan. Han hasi zuten hurrengoa hamarkadan euren tradizio erlijioso bilakatuko zen bertso jarduna, hutsegite gabeko ostiraleroko bertso afaria. Horrela sortu zen Arabako lehen bertso eskola.\nHasieran haiek bakarrik jantokiko eskina batean. Baina gero leporaino beteta, AEKko ikasle andana eta inguruko euskaldunak entzule. Bertsolariak bertso gosez eta honela goizaldeko ordu txikitaraino aritzen ziren. Hauek izan ziren sortzaileak eta kantuan aritzen zirenak: Emiliano Diez, Txaber Errasti, Juan Mari Fernandez, Txema Alangua, Jon Pagoaga, Jesus Angel Santacruz, Karla Santisteban, Juanjo Respaldiza, Pedro Bizkarguenaga, Peli Pagazaortundua, Jon Gerrero, Josu Aldama, Iñaki Mendiguren eta Serapio Lopez.\n35 urte ondoren, urtarrilaren 21ean, gehienak berriro elkartu ziren, Tunel tabernan, mahai baten bueltan, bertsoa eta euskararen inguruan. Eta bertan, 35 urte hauetako katean lotura eduki duten beste batzuk, gaur arte. Beti gazteak, Arabako bertsolaritza gaztea baita.\nBizitzaren paradoxak, Tunel tabernan argitu zen Arabako bertsolaritza!\nHona hemen Pedro Bizkarguenaga eta Izar Mendigurenii egindako elkarrizketa: http://www.bertsoa.eus/eu/bertsoa-albisteak-ficha.asp?idAlbistea=6521


kritiken hemeroteka » Ilargi-eklipsearen ondoko egun-argitan\n« Haserrea mendeku bila | Jelosia posesiboaren aurka: maitasunaz »\nIlargi-eklipsearen ondoko egun-argitan Aiora Sampedro / Berria, 2021-02-07\nItxaro Bordak bere azken poema-bilduman poemetan aurkituko duenaren gaineko ideia bat ematen dio irakurleari azaletik bertatik. Abaro du izena liburuak, esan nahi baita “gerizpea, baretasuna”, eta ortzi-muga gogoratzen duen zeruaren irudi batek laguntzen du izenburua. Ilargiaren irudiarekin ere alderatu daiteke marrazkia, eta, preseski, agian bide horretatik uler daiteke barnean bildutako hainbat poemaren zentzua: lerro askori darien iluntasun horretan argi apur bat. The dark side of the moon II poema seriea, adibidez. Ongi laburbiltzen da hau, beste adibide baterako, liburua ixten duen olerkiaren azken lerroetan: “Eleak eskas ditut, denbora joan da [...] euri uhar eztia, egin du goizean: abiatu naiz, bihotz, zorion horren bila, isiltasunean”.\nSarrera-orrialdean Moby Dick-en aipu bat dakar liburuak: “Bai, mundu guztiak dakien bezala, gogoeta eta ura betiko daude lotuta”, eta, baiki, bi bide horietatik uler daiteke baionarrak liburu honetan bildu duen unibertso literarioa: batetik, ura sinbolismorako joerarekin lotu dezakegu, liburuan poemarik intimoenetan agertzen dena; eta, bestetik, pentsamendurako joera ere antzematen zaie zenbait lerrori.\nEgunkari honetarako Alex Gurrutxagak Zure hatzaren ez galtzeko liburuaz idatzi zituenak ditut gogoan lerro hauek idazten ditudan bitartean: Bordaren poesia exijentea da irakurlearentzat. Exijentzia maila berdinari eusten dio azken bilduma honek ere: forma eta estilo anitz konbinatzen ditu poetak (eta erreferentzia gurutzatu ugari ageri dira testuetan). Aurreko liburuetan antzematen zen nahasketa mantentzen da, gainera: idazketa-moldeei dagokienez, badira sonetoak, badira poema narratiboak edota ahozko literaturaren moldeei gerturatzen zaizkien bertso-lerroak ere. Estiloari dagokionez ere, aniztasuna da nagusi; gehienak tonu intimoz egindako olerkiak badira ere, eta, orokorrean, pentsamenduaren lirikatik gertu daudela esan badaiteke ere, badira European Breakfast bezala pop tonuaz sortutako poemak, elegiak edota parodia asmoz egindakoak ere; hala nola Axularri eskainitako Erosketak egiten ditut. Poetak jorratzen dituen gaiak ere lirika metafisikoari loturik agertu ohi direnak dira: maitasuna, denboraren joana…\nBestalde, hainbat erreferentzia literario nahiz artistiko testuetan tartekatzeak irakurlea gertuko irakurketa egitera behartzen dute. Espazioen sinbologiak ere laguntzen du testuei sakontasuna ematen, poemak lekuekin interakzioan ageri batira; are, bere bizitzako lekuen narratiba bat ere osatu duela esan daiteke. Hartara, Wittig Arizona testuak pentsalari lesbofeministari hitz egingo dio, eta, era berean, irakurleak nahi badu, berari ere bai.\nBenetan, behin baino gehiagotan irakurtzeko testuak plazaratu ditu Bordak hemen. Bere betiko mailari eutsiz ondu baitu liburu hau.


Mendi Galduen Topagunea: Aneto mendia Estasen korridoretik - Petit Black irteera - (3.404 metro)\nNork ez du amestu noizbait Pirinioetako tontorrik garaiena zapaltzea? Mendizale guztiok izan dugu noiz edo noiz amets hori. Guk ere bai, noski. Baina argi genuen ez genuela betiko igoeratik igo nahi. Gure bidea aspalditik genuen aukeratua. Estasen korridorea. Euskal Herritik bertara dagoen urruntasunak atzera bota gintuen behin baino gehiagotan. Oraingoan ordea, asteburu egokia aurrez aurre izanda, ez genuen atzera egiteko inungo asmorik.\nEzaguna ez den ezer gutxi dago esaterik Aneto mendiari buruz. Pirinioetako mendi ezagunena da, bere garaierak ematen dio ezagutza. Berau baita mendikate osoko tontorrik garaiena. Igoera ugari ditu baina, bat bera ere ez erraza. Denek dute zailtasunen bat.\nCoronas aterpetxean utziko dugu kotxea. Bertatik Coronaseko ibonak, banan bana igaroko ditugu. Goiko ibonean lo egingo dugularik. Bigarren egunean, goiko ibonetik atera eta Estasen korridoretik gora egingo dugu. Lehenik Aguja Daviú tontorra egingo dugu, ondoren, arista zeharkatuz, Anetoko tontorrera iristeko.\nBeherako bidean, Punta Oliveras - Arenas egin eta Coronaseko lepora jeitsiko gara. Bertatik Coronas glaziarra igaro eta pixkanaka 1.500mko desnible negatiboa egingo dugu kotxera iristeko.\nNahiz eta hasiera batean, 30 metroko randone kordinoa eramateko asmoa izan, azkenean, berau eta aseguratzeko traste guztiak kotxean utzi genituen. Beraz, kranpoiak, bi piolet (bakarra erabili genuen) eta kaskoa eraman genituen korridorerako. Nahiz eta guk piolet bakarra erabili, bi eramatea egokiagoa da.\nGoizeko hamaiketan Sabiñanigon egin dugu gaurkoan topaketa. Bertan janaria erosi eta Benasque aldera irten gara.\nEguerdiko ordubatean iritsi gara Benasquera eta bertan, Llibrada jatetxean eroso asko ekin diogu jateari.\nBenasque herritik irten eta Llanos del Hospital-era doan bidea jarraitu beharra daukagu urtegi bat pasa arte. Berau igaro bezain pronto, elurjauzien aurkako egitura bat ikusiko dugu. Bera igaro ondoren, eskubira jo beharra daukagu "Valle de Vallibierna" seinaleari kasu eginez. Erreka zubitxo batetik gurutzatu, beherko zelaiak igaro eta 9km-tako mendi pista batetik gora jo beharra dago. Pista egoera "nahiko onean" dago. Nahiz eta egoki igotzeko, kotxe garaia izatea hobea den. Gañera, pista hau urtean hilabete bat bakarrik dago zabalia. Udaran, ekainak 15 aldera, autobus zerbitzua jartzen du Benasqueko udaletxeak.\nBertan zauden mendizaleekin lasai asko itzegin dugu. Berauek gaur Aneto inguruan ibili dira, baina haize bolada bortitzen ondorioz, denek beherako bidea hartu dute.\nBidearen amaieran dagoen zubia\nMikel eta biok kanpoan eguzkitan\nGauza guztiak prestatu eta ibiltzeari ekingo diogu.\nCoronas aterpetxea, 16:50 (0:00), 1950m. Nahiz eta betiko igoerak hasieran GR-11tik jotzen duen, erreka igaroz eta errekaren eskubi aldetik goruntz joaz, guk ezkerraldetik ekin diogu bideari. Behean aurkitu ditugun mendizaleek gomendatu digute eta dudarik gabe, gomendio ona da. Basotik joango gara Coronas Iboneta arte. Betiko bidetik berriz, harrikada deseroso batetik egin behar da goruntz, eguzki izpien erasopean.\nBasotik gora doan bidexka\nMikel itzalean, eguzkitik babestuz\nCulebres eta Vallibierna mendiak\nCoronas Iboneta, 17:40 (0:50), 2238m. Egia esan, lakutxo hau ez da putzu haundi bat baino gehiago. Zirko glaziar txiki batean sortzen den ur metaketa da. Bere eskubiko magaletik gora joko dugu Coronaseko Beheko Ibonera iritsi arte.\nIboneta atzean dugula\nIbonetetik gora daukagun bidea\nAragüells mendia aurez autre jugula igoko gara\nLehen pausuak elurretan\nCoronas Beheko Ibonaren hustutze puntura iristen\nCoronas Beheko Ibona, 18:50 (2:00), 2635m. Ibon hau aurrekoa baino haundiagoa da, baina kasu hontan, izozturik dagoenez, ez dugu ur askorik ikusi. Coronas Erdiko Ibonera geratzen zaigun bidea ez da oso luzea. Horretarako ezker aldetik igaroko dugu laku hau.\nCoronas Beheko Ibona\nIbona ezker aldetik igarotzen Aragüells mendia aurrean dugularik\nAneto mendiari botatzen diogun lehen begirada\nErdiko lakura iristen\nCoronas Erdiko Ibona, 19:25 (2:35), 2740m. Benetan leku ederra da hau! Pirinioen bihotzean jaiotako glaziar bailara bat. Elurra gogortzen hasia da altuera hontan eta pixkanaka lo egiteko leku eroso bila hasi gara. Hala ere, azkenik, Coronas Goiko Ibonean egingo dugu lo.\nLo egingo dugun lekua eta biharko igoerako bidea\nMikel Anetoko tontorra zein den adieraziz\nNi neu, Anetoren azpian, alai.\nCoronas Erdiko Iboneko panoa\nCoronas Goiko Ibona, 19:40 (2:50), 2777m. Izoztua dagoen lakuaren ondoan jarri dugu gaua igarotzeko denda. Leku aparta. Baina bibak-ak egiteko leku egoki askorik gabe. Beraz, elur gainean lo egitea egokitu zaigu.\nDenda jarritako lekutik, Aneto mendiarekiko dugun ikuspuntua. Tontorreko apaingarriak ikusi daitezke\nDendatik ateratako argazkia: Aragüells eta Aguja Juncadella\nDenda Anetoren begiradapean jarri dugu\nArratsaldeko zortziak izanda, afaria prestatu, elurra urtu eta egin beharreko zeregin guztiekin jarri gara. Urarekin arazorik izango e genuelakoaren ustea genuen, baina azkenik, dena izoztua aurkitu eta elurra urtzen hasi behar izan giñen hornilloarekin.\nElurra urtzen dendaren barruan\nEguna agurtzeko, benetan irudi ederra erregalatu digu Aneto mendiak. Azken eguzki printzen kolore gorriz eztali baita Pirinioetako tontorrik garaiena.\nAneto, eguneko azken eguzki izpien gorritasunez\nCoronas Goiko Ibona, 5:30 (0:00), 2777m. Gaua ez da oso erosoa izan. Haize bolada gogorrak izan dira eta lo asko-askorik egiterik ez dugu izan. Hala ere, esnatzean, elurraren egoera ikusita gogotsu ekin diogu gosaltzeari eta trasteak prestatzeari.\nGure kanpo-basea. Izar askodun hotelik hoberenaren pare\nCoronas Goiko Ibona, 6:25 (0:00), 2777m. Traste guztiak prestatu ondoren ekin diogu ibiltzeari. Elurra egoera ezin hobean dago. Kranpoiak jantzi ditugu hasi bezain laster eta, berriz ere laku honetara iritsi arte ez ditugu kenduko. Coronas Goiko Ibonetik Estasen korridorearen sarrera une oro begibistan daukagu, beraz bidean galtzea ezinezkoa da. Bertara iristeko, bi muiño txiki igo beharko ditugu lehenik, ondoren Coronas glaziarra gurutzatu eta Estasen korridorearen hasieran dauden harrietan egingo dugu geldialditxoa.\nEstasen korridorearen sarreraraino daukagun bidea\nMikel gure atzean daukagun paisai ederra adieraziz\nAtzera begirada egitean aurkitzen dugun paisaia\nBagoaz gerturatzen korridorearen sarrerara\nEstasen korridorearen sarrera, 7:15 (0:50), 3090m. Korridorearen sarrera ikusita, piolet bakarra eskuan dugula ekin diogu (hobe biekin ekitea igoerari haseratik). Lehenengo malda honek 50º inguru ditu gaurkoan. Baina elurrak kalitate paregabea dauka. Aurreko egunetan igotako jendearen urratsa atzo egindako elurte txikiak estali ditu, beraz, korridore osoan urratsa irekitzea egokitu zaigu.\nKorridorearen sarreratik Posets ingurura ateratako argazkia\nNi korridoreari ekiteko prest\nMikel Posets aldera begira\nKorridorea bi zatitan banatu dugu. Lehenik, haseratik korridore erdian egin beharreko bidegurutzeraino. Bigarrenik, bidegurutzeko hiru aukeretako bat hautatu eta hortik gorako zatia. Lehenengo zatian Mikelek ekingo dio urratsa rekitzeko lanari. Bigarrengoan berriz, nere lana izango da.\nElurraren gogortasuna eta piolet bakarrarekin gindoazela eta, nahi baino argazki gutxiago atera nituen korridorean.\nMikel Estasen korridorearen lehen maldan\nKorridore erdian egin beharreko hautaketa. Guk Petit Black korridorea hautatu dugu.\nEstasen korridoreko bidegurutzea, 8:00 (1:35), 3268m. Une honetan, korridorea hiru zatitan banatzen da.\n1.- Ezker aldeko irteera: Estasen korridorearen irteera normala, 45-55º artean ibiltzen da.\n2.- Erdiko irteera: Petit Black irteera. Hiruretatik zailena eta malda handiena duena. Maldak 55º-65º artean izan dezake.\n3.- Eskubi aldeko irteera: Aguja Escudier aldera doana. Jende gutxik igotzen du eta leku askotan, ez da korridorearen zati kontsideratzen, nahiz eta berez horrela izan.\nBidegurutzetik atzera begirada. Urdinez, Coronas lepotik behera egingo dugun bidea\nPetit Black korridorearen sarrera. Egoera paregabea. Irteeran izotz pixkat aurkitu genuen, baina ongi igaro ginen\nMikel Petit Black-ean gora, izotza aurkitu dugun lekua gainditzen\nKorridorearen irteeran, Llosás aristaren ertzera iritsi gara. Bertatik eskubira jo ezkero, Aguja Escudier aldera joango ginateke. Guk ordea, ezkerrera jo, Aguja Daviú egin eta Aneto mendiaren tontorrera joko dugu.\nAguja Daviú, 8:25 (2:00), 3.364m. Petit Black korridorearen irteeratik honaino I graduko trepadatxo bat egin eta erorketa handia duen malda bat zeharkatu dugu.\nNi Aguja Daviú mendiaren tontorrean. Eskubian, atzean, Aneto mendiaren tontorra\nAneto mendiaren tontorrera geratzen zaigun bidean I eta II gradua duten trepada batzuk egin behar dira. Ez dute zailtasun berezirik baina, hauetako batzuk nahiko erorketa handia dute. Egia esan, gurutzea ikusteak zirrara berezia sortzen du, ia egina dagoelaren sentsazioa. Llosás krestatik gora jarraituko dugu.\nAneto, 8:50 (2:25), 3404m. Azkenik lortu dugu! Igoera ederra eginez, urratsa irekiz, Aneto mendira igotzeko aukeretako ederrenetako batetik gora joaz, Pirinioetako tontorrik nagusienean gaude. Eta gainera, bakarrik. Eguna eguzkitsu dator. Paisai zoragarria, ikuspuntu ederrea, eta Pirinio guztia gure azpitik.\nAnetoko bertizearen ondoan\nTontorreko gurutzearen gainean, alai!\nLortu dut! Tontor berezia da niretzat gaurkoa, gaixotasuna atzean geratzen ari delaren seinale. Pozez zoratzen!\nTontorretik ateratako 360ºko panoa\nEuskaldun bikote batek tontorrean atera ziguten argazkia\nLehen mendizaleak tontorrera iritsi zirenean, beherako bideari ekin genion. Horretarako anitz ezaguna den Mahomaren zubia igaro beharra dago. Egia esan, errespeto puntu bat banuen barnean. Gauza asko entzuten dira berari buruz. Ez da pausu zaila, I graduko trepadak/destrepeak dira. Baian elurrarekin egoera "mixtoan" baldin badago arrisku puntu bat hartzen du. Beraz, zaila ez, baina akatsik ezin egin daitekeen leku horietakoa da. Gure kasuan, "mixto" egoeran izanik, kranpoiekin igarotzeko ez zegoen egoera oso onean baina, kranpoirik gabe igarotzeko askoz okerrago zegoen. Hortaz, guk, kranpoiekin pasa ginen.\nMikel Mahomaren zubian sartzen\nMahomaren zubia igaro ondoren, atzera begirada\nBiok, Mahomaren zubia eta Anetoko tontorra atzean ditugula\nAneto mendiaren lepo hontan, eroso asko egin dugu mokadutxoa. Renclusako aterpetxetik gora datozen lehen mendizaleak iristen ari dira. Leku ederra da honako hau mokadua egiteko. Ikuspegi zoragarria baitago bertatik.\nBeherako bidean, Coronas lepora iritsi aurretik, Punta Oliveras - Arenas egingo dugu. Bide normaletik 5 minutu desbideratu beharko gara soilik.\nEzkerrean, Coronas glaziarra. Eskubian Anetoren glaziarra, Pirinioetako handiena\nPosets mendizerra. Eskubian Vignemale ikus daiteke\nMaladeta tontorrean jendea ikusten dugu\nSalvaguardia eta Pico de la Mina mendiak\nPunta Oliveras - Arenas, 9:40 (3:15), 3305m. Tontor hau igotzeko, betiko bidetik irten eta malda txiki bat igo beharra dago, besterik ez. Berau igotzen ari garela, bizkaitar batekin egin dugu topo. Ez da oso tontor berezia, baina Estasen korridorearen ikuspegi ederra du.\nEstasen korridorea (Saludos Lluís!)\nMahomaren zubitik behera eginiko bidea\nPetit Black korridorea zoom gehiagorekin\nIgoerako bide normalera gerturatu eta bertatik Coronas lepora jeitsiko gara. Bertan ezkerrera hartu eta mendiaren beste aldera igaro beharko gara.\nRenclusatik gora datozen mendizaleak\nCoronas lepoa, 9:55 (3:30), 3208m. Lepo honetan, bide normala utzi eta Coronas bailara aldera jo behar dugu. Horretarako, lehenik, destrepe bat egin beharra dago. Ez da pausu zaila. Baina ongi jarraitu behar da bidea, leku txarrean ez sartzeko. Ondoren, glaziarrean beherako joko dugu denda utzi dugun lakura iritsi arte. Bidean, Estasen korridorearen ikuspuntu ederra izango dugu une oro.\nCoronas lepora iristen\nDestrepea ikus daiteke. Ondoren, glaziarrean behera\nMahomaren zubia jendez lepo\nCoronas Goiko Ibona, 10:17 (3:52), 2777m. Beste atseden txiki bat hartu dugu hemen. Denda eta gainontzeko traste guztiak berriz ere motxilan sartu eta zerbait jateko unea. Aneto mendia begi bistan dugu azkeneko aldiz.\nCoronas lepotik behera eginiko bidea\nAnetori eginiko azken begirada\nBeherako bideari ekin behar diogu. Atzo eginiko bide bera, kontrako zentzuan. Lehenik Coronas Erdiko Ibona. Ondoren Coronas Beheko Ibona. Gero Coronas Iboneta. Azkenik, basoan barrena, Coronas aterpertxeraino.\nCoronas Iboneta. Urdinez, jarraituko dugun bidea\nVallibierna bailara ederra da oso. Laster egingo diogu beste bisita bat\nMikel atseden une batean\nBasoan barrena, beti beheruntz\nErrekaren ondotik behera, ez zaigu asko geratzen\nCoronas aterpetxea, 12:45 (6:20), 1950m. Geldialdiak eginez, beherako bidea ez da hain luzea egiten, baina, ez da ahaztu behar, 1479 metroko desnibel negatiboa egin dugula. Gure oinek botak kentzea asko eskertzen dute.\nCoronas aterpetxeko autobus geltokian\nAsteburu bikaina izan da. Aparta! Gogotsu ekin genion bideari eta pozez zoratzen zapaldu dugu Aneto tontorra. Erraz ahaz ezin diren irteera horietakoa izan da asteburu hontakoa. Dudarik gabe!\nIngurua aparta denean eta irteerako lagunartea ederra denean, ezin da gutxiago espero.\nMikel, como siempre, un auténtico placer. Aula gudari!\nTracka (Wikiloc): http://es.wikiloc.com/wikiloc/view.do?id=9746789\nAltuera max: 3404m.\nAltuera min: 1950m.\nDesnibel positiboa: 1518m.\nDesnibel negatiboa: 1498m.\nEtiketak: Aguja Daviú , Aneto , Elurra , Izotza , Korridorea , Mendia , Pirineoak , Punta Oliveras


Fco. Joaquin Iriarte egoitzako langileen mobilizazioak - Diario de Noticias de Navarra\nFco. Joaquin Iriarte egoitzako langileen mobilizazioak\nDuela bi urtetik hona berritu gabe duten lan hitzarmen duin bat eskatzen dute\nfernando anbustegi/elizondo 28.04.2021 | 20:59\nAstearte eta ortzegunero elkarretaratzeak iragarri dituzte. Utzitakoa\nAstearte eta ortzegunero elkarretaratzeak iragarri dituzte.\nFrancisco Joaquin Iriarte adinekoen egoitzako langileek, "Lan hitzarmen duin baten defentsan", mobilizazioak areagotuko dituztela ohartarazi dute.\nEnpresa batzordeak azaldu duenez, langileek "bi urte baino gehiago daramatzate lan baldintzetan hobekuntzarik gabe, azken hitzarmena 2018an amaitu zenetik. Enpresari hitzarmen berri bat negoziatzeko behin eta berriz eskatu badiogu ere, beti uko egin dio negoziatzeari, egoera ekonomiko txarra argudiatuta".\nDiotenez, "enpresak 2014tik irabaziak ditu", eta langileek "hitzarmen duin baterako garaia" dela erabaki dute. "Hilabeteetan zehar Covid-ari aurre egiteko sakrifizio gaitasuna erakutsi dugu, gure eta gure senideen osasuna jokoan jarriz. Gure lanalditik kanpo hainbat ordu egitera behartu gaituzte, funtsezkoak ginelako. Bada, funtsezkoa izateak lan baldintza onak izatea ere erran nahi du, lan aitortua izatea ", gaineratu du langile batzordeak.\nHonen harira, datozen asteetan mobilizazio gehiago iragarri dituzte hitzarmen duin bat lortu arte". Asteartero eta ortzegunero 11.00etatik 11.30era elkarretaratzeak eginen dituzte langileek, eta "enpresak hurrengo egunetan esertzeari eta hitzarmen berri bat negoziatzeari uko egiten jarraitzen badu, oso egoera zaila aurreikusten dugu datozen asteetan, borrokarik baztertu gabe, ezta grebarik ere".\n"Egoera horretara iristen ez garen enpresaren esku egonen da soilik. Bi urte baino gehiagoren ondoren, langileok ezin dugu egoera bidegabe hori jasaten jarraitu, eta ez dugu hori jasaten jarraitu nahi. Ez dugu merezi, ezta gure egoiliarrentzako zerbitzua ere, murrizketa berriei esker pixkanaka okerrera egin nahi dela ikusten baitugu. Lan-baldintza duinak defendatzea gure adinekoentzako kalitatezko zaintza-zerbitzua defendatzea da. Langile garen aldetik, gure adinekoei eman diezaiekegun laguntzarik onena zaintzaileentzako lan-baldintza onak defendatzea da. Hitzarmen duin bat nahi dugu eta orain nahi dugu. Gure adinekoentzako kalitatezko zerbitzua orain ", amaitu dute langileen ordezkariek.\nLiburuaren egun zoragarria ospatu dute Anizen.\nErdizi buruzko bilerak antolatu ditu Magnesitas Navarrasek.\nArdi ile bilketa bere gain hartuko du aurten ere Baztango Udalak.


Mendiburu, Bermeoko kanporaketako onena - Lea-Artibai eta Mutrikuko Hitza : Lea-Artibai eta Mutrikuko Hitza\nMendiburu, Bermeoko kanporaketako onena\nZortzi gaztek hartu zuten parte Bizkaiko Eskolarteko Bertsolari Txapelketaren bigarren kanporaketan, atzo. Bermeoko Eleizalde ikastolan jokatu zen, eta Uribe Kostako Unai Mendiburuk irabazi zuen. Busturialdeko lau bertsolarik parte hartu zuten.Mendibur...\nZortzi gaztek hartu zuten parte Bizkaiko Eskolarteko Bertsolari Txapelketaren bigarren kanporaketan, atzo. Bermeoko Eleizalde ikastolan jokatu zen, eta Uribe Kostako Unai Mendiburuk irabazi zuen. Busturialdeko lau bertsolarik parte hartu zuten.\nMendiburagaz batera honakoek parte hartu zuten Bermeon: Uribe Kostako Eneko Elorduik; Mungiako Ainhoa Gorostiaga eta Iker Larizgoitiak; eta Busturialdeko Beñat Bilbao, Julen Karrion, Imanol Ziluaga eta Jon Garatxenak.\nBi zati izan zituen saioak, eta lehengo atalean puntu gehien lortu zituzten lau bertsolariak sailkatu ziren bigarren atalerako. Honakoak sailkatu ziren: Mendiburu, Elordui, Larizgoitia eta Bilbao.\nAtzo arratsaldeko saioan Leire Garatxena aritu zen gai emaile lanetan. Epaimahaia, berriz, hurrengoek osatu zuten: Jurgi Fuentesek, Leire Etxebarriak eta Miriam Juaristik.\nBizkaiko Eskolarteko Txapelketak lau kanporaketa ditu; gaur jokatuko da hirugarren kanporaketa, Deustuko Berbaizu euskara elkartean. Saio bakoitzeko irabazlea zuzenean sailkatzen da maiatzaren 22an Getxon jokatuko den finalera. Finala osatzeko beste lau bertsolariak puntuazioaren arabera sailkatuko dira, eta barikuan jakingo da nortzuk izango diren bertsolari horiek.


Giroak hobera egingo du - - Tolosaldeko ataria\nGiroak hobera egingo du\nIker Ibarluzea 2020-02-18 05:58\nGoizean hodeitza handia izango da eta oraindik euri-langar pixka bat izango dugu. Eguerditik aurrera zerua saretuago egongo da, ostartetxoren bat zabalduko da eta apenas egingo duen euririk.\nHaizeak mendebal/ipar-mendebaldeko norabidea izango du eta tenperatura maximoak 10-12⁰C bitartean geratuko dira.\nAsteazkena (otsailak 19)\nGiro atsegina. Goizean hodei batzuk agertu arren, eguerditik aurrera ostarteak nagusitu eta arratsalde partea eguzkitsua izango da. Haizeak hego-mendebaldetik joko du eta horrekin tenperatura maximoak pare bat gradu igoko dira, 12-14⁰C-tan joaz goia.


Euskarazko IKTak: aurrera edo aurrera joateko unea da - Sarean .eus\nAzken astetan elkarrizketa ezberdinak izan ditut pertsona ezberdinekin gai berdintsuaren inguruan: euskararen benetako presentzia interneten eta saltsa honetan sar daitezkeen hainbat kontzeptu: baliabideak, adierazleak, neurketarako irizpideak, datuak, …\nEuskara interneten dago. Hainbat ekimen daude hizkuntzaren presentzia sustatzeko sarean, hamaika eragilek sustatuta eta arlo ezberdinetan. Ados.\nBaina aurrera pausuak ematen azkarragoak izan behar garela uste dut, teknologiaren aplikazioa abiadura handiko trena da eta burokrazian denbora preziatua galtzen ez ote gauden galdetzen diot etengabe nire buruari.\nEuskararen Aholku Batzordearen IKT Batzorde-atalaren lana\nEusko Jaurlaritzak martxan jarritako Euskararen Aholku Batzordearen barruan antolatu zen IKT Batzorde-atala lanean ibili da hilabetetan zehar eta 2016ko apirilean Euskarazko IKTak. Gomendioak herri aginteentzat izenburuko txostena aurkeztu zuen batzorde honek.\nLantalde honek ateratako ondorio nagusienak hiru izan ziren:\nEuskararen osasun digitala ona dela erakusten duten hainbat datu badaude eta hori nabarmendu behar dela.\nAurrerapauso handiak eta nabarmenak egin dituela euskarak azken urteetan Informazio eta Komunikazio Teknologien alorrean eta Interneteko esparruan; hala ere, ezin da ahaztu, aurrerantzean hizkuntza bizia izango bada, euskara teknologia berrietan integratzen jarraitzeko ahalegin bateratuak egiten segitzea ezinbestekoa dela.\nAurrerantzean hizkuntza bizia izango bada, euskara teknologia berrietan integratzen jarraitzeko ahalegin bateratuak egiten segitzea ezinbestekoa dela.\n2014tik aurrera Batzordeak izandako lanketa prozesu luze baten ondoren, eta lanketa honetan zehar egindako proposamen guztiak banan-banan aztertu ondoren, IKT Batzorde-atal Bereziak herri aginteei 12 gomendioz osatutako ondorioen txostena osatu zuen.\nHonetan bildu ziren hainbat arlo ezberdinetan burutu beharrekoak, Wikipediaren sustapenetik hasita eta hainbat esparrutara zabalduz: lizentzien politika, edukien sormena, datuen bilketa eta ustiapena, ikus-entzunezko eta bideo-jokoen edukien sorkuntza, zaintza teknologikoa…\nPausu eraginkorrak emateko unea\nHorrela izanda, aurrera egin behar dugu!\n2017ko udaberrian gaude, ia urte bat pasatu da Batzorde honek txostena aurkeztu zuenetik. Tartean hauteskundeak eta gobernu berriaren eraketa izan dugu eta, ondorioz, Batzordea desegin zen.\nDagoeneko gobernu berria, eta horretan, Hizkuntza Politikarako sailburuordea den Miren Dobaran eta bere lantaldea lanean hasi dira. IKT Batzorde-atal bereziak jarraipena izango duela adierazi da (eta espero dut), berriro hasieratik sortu behar bada ere.\nNire uste apalean, eta horrela adierazi nahi dut, garaia da muinera jotzeko eta aurrera pausuak emateko. Une berri hau aurrean dugula, ausartak izateko eta benetan eragingarriak bilakatu daitezkeen neurriak eta ekintzak bideratzeko aukera dugu, modu berritzailean jokatu eta gaiak bideratzeko.\nBatzordearen beharra badago. Baina hau baino maila gorenago batean lan egingo lukeen irudia behar dugula argi ikusten dut: ahalmen handiagoak izan beharko lukeena eta ez bakarrik izaera kontsultarako edo aholku-emailea izango litzatekeena, baizik eta lanean zuzenean modu eragingarriak aurrera egiteko gaitasuna izango lukeena. Aparteko sail berezi bat bezala.\nAmetsetan nabil, baina ametsetako sail horrek horrelako ezaugarriak izatea aurre ikusiko nituzke:\nErabakiak hartu eta ekintzak aurrera eramateko gaitasuna.\nIzaera finkoa eta horrek dakarren jarraikortasun eta egonkortasuna.\nZeharkakoa izatea: ez mugatzea bakarrik arlo zehatz batetara, baizik eta beste sail guztiak lantzea. Euskara eta teknologia gure bizitzako alor guztietan daude, behar eta nahi ditugu.\nHorretarako, noski, baliabideaz hornitu beharko litzateke: ekonomikoak, giza baliabideak…\nHiritarrengandik hurbil egotea: beharrak ezagutzea, erantzun azkarrak emateko gai izatea, informazioa helaraztea eta dagoeneko sortuta dauden eta sortuko liratekeen baliabide eta aukeren komunikazio eraginkorra egingo duena.\nJabetza teknologikoa eta baliabide propioen garapena bermatuko lituzkeena.\nArlo honetan dauden sortzaile, garatzaile eta orokorrean enpresa eta sektorea lotzeko gai izango litzatekeena.\nBerritzailea izango litzateke gure inguruan, ez ordea mundu mailan: hor dugu Tailandiak sortutako Ministerio Digitala eta Audrey Tang ministroak martxan jarri dituen egitasmoak. Hauek gizarte demokratikoagoa baten alde egin dituen ekarpenei buruz ere hitz egin genezake.\nEuskal Herrian (kasu honetan Erkidegora mugatuta bada ere) badugu aukera paregabea: ideiak badaude, arlo horretako aditu eta profesionalak baditugu, lan egiteko gogoa badago… Beraz, ekitea da behar duguna eta horretarako instituzio publikoak piztu eta aktibatu behar dira.\nInternet bidez ikastea\nDatuen garrantzi eta balio\nInternet soziala eta estrategia digitalak


Enpresek proiektu gehiago aurkeztu ahal izango dituzte Innobideak programari esker. Noticias de Navarra\nEnpresek proiektu gehiago aurkeztu ahal izango dituzte Innobideak programari esker\n2018(e)ko abuztuaren 20a, astelehena - 13:11etan eguneratua\nDONOSTIA. Eusko Jaurlaritzaren Innobideak programak, euskal enpresen kudeaketa hobetzea eta negozioa dibertsifikatzea helburu duenak, aurrekontu handiagoa izango du aurten, eta horri esker, enpresek proiektu gehiago aurkeztu ahal izango dituzte. Gainera, Lanbide Heziketako ikastetxeek eta Zientzia, Teknologia eta Berrikuntzaren Euskal Sareari atxikitako eskaintza-eskaerako bitartekaritza eragileek enpresen hornitzaile izan ahalko dute.\nSPRI Taldeak -enpresen garapenerako euskal agentziak- kudeatzen duen programa horrek 2,5 milioi euro jarri ditu euskal enpresen eskura, beren lehiakortasuna hobetu dezaten berrikuntzak aplikatuz arlo hauetan: kudeaketa, merkatuak birdefinitzea aukera nitxo berriak bilatuz, produktu berriak definitzea, antolakuntza-eredu berriak, produkzio-prozesu berriak eta negozioaren optimizazioa, formulak bilatuz pertsonen parte-hartzea sustatzeko. 2018ko deialdiko zuzkidura aurreko ekitaldikoa baino %15 handiagoa da eta eskaerak aurkezteko epea zabalik dago irailaren 27ra arte.\nInnobideak programak aurtengo edizioan dakartzan nobedadeetako bat da diruz laguntzeko moduko proiektuen artean sartu dituela antolakuntzan eta prozesuetan berritzea helburu duten proiektuak. Horiez gain, Programak orobat babestuko ditu orain arte babestu izan dituen esparruak: produktua eta merkatua.\nGainera, laguntzak dekretu bakar batean bildu dira, non hiru laguntza-ildo bereizten baitira: Lehiabide, Kudeabide eta Pertsonak. Kudeabide ildoaren helburua da enpresen lehiakortasuna hobetzea kudeaketa aurreratuaren bitartez, Lehiabide ildoarena produktuetan, prozesuetan, merkatuetan eta antolakuntzan berritzea, eta Pertsonak ildoarena langileek parte har dezatela enpresetan.\nBestalde, Zientzia eta Teknologiaren Euskal Sareko (ZTBES) Eskaintza-Eskaerako bitartekaritza eragileek eta Lanbide Heziketako ikastetxeek enpresen aholkulari bezala parte har dezakete programan. Orain arte enpresek ildo bakoitzeko laguntza-proiektu bat baino ezin izan dute aurkeztu, baina aurten ez dute inolako mugarik.\nInnobideak programaren helburu nagusia da ETEei berritzen laguntzea teknologia arloko I+G-z harago. Estrategia horren onuradunak dira industri arloko enpresak, enpresa horien produkzio prozesuari lotutako zerbitzu teknikoetako enpresak, eta informazio eta komunikazio gizartearen arlokoak, baldin EAEn zentro bat badute beren jarduera ekonomikoa garatzeko.\nInnobideak programak, 2013. urteaz geroztik martxan dagoenak, eta harrezkero hainbat berrikuntza sartu dituenak bere jarduera-ildoetan (Foru Aldundien lakindetzarekin Kudeabide ildoan), 1.720 proiektu babestu ditu industria arloko 660tik gora enpresatan, horietatik %72 Euskadiko arlo estrategikoetakoak, RIS3 espezializazio adimenduneko estrategian esaten den bezala.\nEnpresa horien fakturazioa 3.000 milioi euro ingurukoa da eta EAEko industria arloko BPGren %17 baino gehiago ordezkatzen dute. Aipatzekoa da 50 langile baino gutxiagoko enpresak direla Innobideak programan gehien parte hartzen dutenak, baina, orobat, parte hartzen dutela gure ekonomian trakzio-indarra egiten duten enpresa garrantzitsuek.\nIaz, SPRIk bi milioi eurotik gorako laguntzak esleitu zizkien onartutako 119 proiektuei;horrezaz gain, aipatzekoa da hiru Foru Aldundiek diru-laguntzak eman zizkietela Kudeabide ildoko proiektuei, programa horretako erakunde arteko lankidetzaren markoan.\nBerrikuntza teknologikoaren ezaugarri nagusia da teknologia garatzea edo harekin erlazionatutako nobedadeak erabiltzea, aldiz, berrikuntza ez-teknologikoa antolakuntza eta merkatu arloetako berrikuntzekin lotuta dago. Eragina du enpresako arlo guztietan, eta, zehazki, alderdi hauetan: kudeaketako eredu eta praktikak, hornitzaile, bezero, langile eta bazkideekiko harremanak eta horien parte-hartzea, nola erosten eta saltzen dugun, logistikarekin zerikusia duten kontuak, eta merkatu berrietara sartzeko edo aukera berriak identifikatzeko moduak.


Koloreztatzeko orria supermodeloa - modelo eredua - doako kolore orriak\nKoloreztatzeko orria supermodeloa - modeloaren moda\nBatez ere, neska maite arropa, osagarriak eta azken moda joerak aurre. Eta diseinatzaile beraiek maite dute. "Moda modeloaren moduko" margoen orrialdeak margotu egiten ditu haurrentzako margotu orriei beren diseinuak egitera gonbidatuz.\nMargotu orria supermodeloa\nKolore margotu askotariko orrialdeak hainbat motatakoak dira: bikini, berokiak, arratsaldean soinekoak edo osagarriak. Irudiaren gainean klik eginez, kolorazio orria pdf formatuan irekitzen da:\nMargotu orria Moda - Eredu arratsaldean soineko\nKolore orrialdea Model Fashion\nKoloreztatzen orria moda eredu moda diseinua\nKolore modeloaren Top Model koloreztatzen orria Evening bata\nKolore orria bikini eredua\nFashion Model Topmodel koloreztatzen orria Bikini\nModeloaren goiko eredu margotu orriaren soinekoa\nKoloreztatzen modeloa goiko eredua koloreztatzen duen orrialdeko leggings


About: Georgierazko Wikipedia\nGeorgierazko Wikipedia (georgieraz: ქართული ვიკიპედია), Wikipediaren georgierazko edizioa da. 2005ean jarri zen abian, eta 2009ko urriaren hasieran 33.000 artikulu zituen eta Wikipedien zerrendan 50.a zen.\nGeorgierazko Wikipedia (georgieraz: ქართული ვიკიპედია), Wikipediaren georgierazko edizioa da. 2005ean jarri zen abian, eta 2009ko urriaren hasieran 33.000 artikulu zituen eta Wikipedien zerrendan 50.a zen. (eu)\nGeorgierazko Wikipedia (eu)


Kale erdian egin dute otordua haurrekin Bilboko zenbait gurasok, eskolako jangelaren faltan\nAtxuri eta Zazpikaleetako eskolek salatu dutenez, Hezkuntza Sailak eta Bilboko Udalak “ez dituzte ikasturte honetarako behar diren langileak eta espazioak kudeatu”. Tiboliko zentroan iragarri dute irailaren 15ean grebara batuko direla.\nGarcia Riveiro ikastetxeko haurrak gurasoekin piknika egiten. Argazkia: El Salto\nBilboko Atxuri auzoko Garcia Rivero eskola publikoko haurrak iragan ostiralean 13:00etan atera behar izan ziren ikastetxetik, Hezkuntza Sailak eskatuta. El Salto atariak aditzera eman duenez, jantokia kudeatzeko begirale nahikorik eta mahaiak bereizteko hutsunerik gabe, ikastetxeak ezin izan die oinarrizko zerbitzua eskaini familiei, eta bereziki baliabide urriak dituztenek pairatu dituzte ondorioak.\nErakunde eskudunak sei hilabete izan ditu ikastetxeetako espazioak birbanatzeko eta kontratazioak egiteko baliabide ekonomikoak handitzeko, eta irailaren 11n ikasturtea hasita, ez dute betebehar horietako bat bera ere bete.\nZuzendaritza-taldeen “borondate onaren ondorioz” bete ahal izan dira neurri batean COVID-19aren aurkako protokoloak, baina Hezkuntza Sailaren esku zegoena konpontzeke dago oraindik. Familiek, bien bitartean, komunikabideei hainbat gutun helarazi dizkiete euren haserrea adierazteko. Behin eta berriz azpimarratu dute Iñigo Urkulluren Gobernuaren erantzukizuna. Azken ekintza esanguratsuenetariko bat piknik bat izan da. Eskolatik irtetean, gurasoak kale erdian eseri dira haurrekin bazkaltzeko. Ikaskideen arteko segurtasun-distantzia errespetatu dute uneoro, eskuak garbituta eta galtzadako zoruan mantak jarrita.\n6 eta 8 urteko bi haur izanda, jantokirik ez egotea "bihozgabekeria" dela adierazi du Mari Chavezek. "Haurrak eskolan uzteak eta bertatik jasotzeak lanegun osoa erdibitzen digu, oporrak eskatu behar izan ditut haiei arreta emateko", adierazi du.\nAtxuriko eskolak, Bilboko zaharrenetakoak, bi lerro ditu ikasturte bakoitzeko: aurreko patio bat eta txikienentzako beste bat parez pare. Espaloi estu bat dago eskolako atean, eta autobus geltoki bat atzean. Urteak zeramatzaten Hezkuntzari hobekuntzak eskatzen, eta COVID-19ak "aurpegian eztanda egin die", gaineratu du Amaia Bacigalupe Osasun Publikoan eta epidemiologian adituak. "Espazio eta langile gehiago behar ditugu umeen eta langileen osasuna bermatzeko, eta presazko erantzun bat eman behar dugu jolaslekuak modu duinean egiteko eskaeraren aurrean, korridoreen eta hallen ordez".\nEz Atxuriko eskolan, ezta Alde Zaharreko Mujika Eskolan ere, Udalak ez du kanpoaldeko espaziorik prestatu. Mujika Eskolak oinezkoentzako Santa Maria kalea egokitzeko eskatu diote Bilboko Udalari. Kale hori zama-lanetarako baino ez da baliatzen 07:00etatik 11:00etara. Era berean, Burtsako eraikin ohiaren gizarte-etxeko ikasgelak uzteko eskatu diote Udalari, kale laburraren amaieran baitago eta publikoa baita.\nHalaber, Hezkuntza Sailari galdegin diote aurreikusitako eskola-irteerak eta txangoak egin eta lanaldi jarraitua ezarri ahal izatea, familiek euren seme-alabak jantokitik atera ahal izan ditzaten, arratsaldean berriz ekarri behar izan gabe.\nBien bitartean, Jokin Bildarratz Hezkuntza sailburu berria kexu da hedabideen aurrean, “sindikatuek 100 eguneko konfiantza eskaini ez diotelako eta irailaren 15erako greba deialdiari eusten jarraitzen dutelako”.\nAlde Zaharretik eta Atxuritik metro batzuk harago, Tiboli eskolak mezu elektroniko bat bidali die familiei: irakasleen %99k greba egingo du, eta gainontzeko langileen artean, berriz, %100ek. Giroa bero-bero dago, eta sailburuak ostegunean bost sindikatuekin izandako bilerek ez zuten mobilizazioa bertan behera uzteko balio izan, sindikatuen arabera Bildarratzek ez baitzuen ekainetik aurrera eskolek aurreikusitako arazoak konpontzeko konpromisorik eskaini.\nKanal hauetan artxibatua: Hezkuntza | Bilbo | Covid-19ren biharamunari so | Covid-19 eta erantzun soziala


Cookies - Asador Etxebarri Erretegia\nJarraian ematen dugun informazioa cookie mota ezberdinak ulertzen lagunduko dizu:\nKudeatzen dituen entitatearen arabera:\nCookie propioak: editoreak berak erabiltzaileak eskatutako zerbitzua emateko biltzen direnak.\nHirugarrenen cookieak: hirugarren batek biltzen eta kudeatzen dituenak dira, eta horiek ezin dira euren kabutzat hartu.\nDenboraren arabera aktibatuta mantentzen dira:\nSaioko cookieak: datuak biltzen ditu erabiltzaileak sarean arakatzen duen bitartean, eskatutako zerbitzua emateko.\nCookie iraunkorrak: terminalean gordetzen dira eta lortutako informazioa cookiearen arduradunak erabiliko du, eskatutako zerbitzua emateko.\nCookie teknikoak: Web nabigazio egokia lortzeko beharrezkoak dira.\nPertsonalizazio cookieak: erabiltzaileari webgunean nabigatzeko ezaugarriak (hizkuntza) ematen dizkiote.\nAnalisi cookieak: hornitzaileari erabiltzaileak egindako nabigazioarekin lotura duen analisia uzten diote, webgunearen erabilerari jarraipena egiteko, baita bisitatu diren edukien estatistika, bisitari kopurua, etab.\nPublizitate cookieak: editoreari webgunean publizitate espazioak sartzeko aukera ematen diote, webgunearen beraren edukiaren arabera.\nPortaera-publizitaterako cookieak: hirugarren batzuen cookieak dira, publizitate espazioen erabilera ahalik eta modu eraginkorrenean kudeatzeko aukera ematen dutenak (eskatutako zerbitzua egiteko, web-orrian, aplikazioan edo plataforman editoreak txertatutako publizitate-espazioak dira). Cookie horiek nabigazio-ohituren etengabeko behaketaren bidez lortutako erabiltzaileen portaeraren informazioa biltegiratzen dute, eta, horrela, erabiltzaileen portaeraren araberako publizitatea erakusteko profil espezifikoa garatzeko aukera ematen dute.\nInformazioaren Gizartearen Zerbitzuari eta Merkataritza Elektronikoari (LSSI-CE), uztailaren 11ko 34/2002 Legearen 22.2 artikuluan xedatutakoaren arabera, ASADOR ETXEBARRI S.L. gunean erabilitako cookieen berri ematen du:\nCookie teknikoak: hirugarrenak, saioak eta iraunkorrak.\nPertsonalizazio cookieak: hirugarrenen eta saioko cookieak.\nAnalisi cookieak: hirugarrenak, saioak eta iraunkorrak.\nExplorer: Explorer desde aquí: http://windows.microsoft.com/es-es/internet-explorer/delete-manage-cookies#ie=ie-10


Min Pin Dachshund Mix - Spaniel Doxie - Txakurrak\nMin Pin Dachshund Mix, Min Pin eta Dachshund haztearen ondorioz sortutako arraza mistoko txakurra da. Hau da, jakina, antzeko bi txakurren konbinazioa. Miniaturazko Pinscher edo Dachshund bezalakoa al da? Horiek jarraian saiatuko eta erantzungo ditugun galderak dira. Jarraitu irakurtzen beherago argazkiak, bideoak eta gehiago jakiteko Min Pin Dachshund nahasketa ederrari buruz. Animalia guztiak erreskate baten bidez eskuratzea gomendatzen badizugu ere, ulertzen dugu pertsona batzuek hazle baten bidez pasa dezaketela beren Min Pin Dachshund Mix-a lortzeko. txakurkumea. Hau da, Min Pin Dachshund Mix txakurkumeak badituzte salgai. Animalien erreskateek dirua biltzen laguntzeko interesa baduzu, erreproduzitu gure galdetegia. Erantzun zuzen bakoitzak aterpeko animaliak elikatzen laguntzeko ematen du.\nMin Pin Dachshund Mix, Min Pin eta Dachshund haztearen ondorioz sortutako arraza mistoko txakurra da. Hau da, jakina, antzeko bi txakurren konbinazioa. Miniaturazko Pinscher edo Dachshund bezalakoa al da? Horiek jarraian saiatuko eta erantzungo ditugun galderak dira. Jarraitu irakurtzen behean argazkiak, bideoak eta Min Pin Dachshund Mix ederrari buruz gehiago jakiteko.\nAnimalia guztiak bere bidez eskuratzea gomendatzen dizugu erreskate ,ulertzen dugu pertsona batzuek hazle baten bidez pasa dezaketela beren Min Pin Dachshund Mix txakurkumea lortzeko. Hau da, Min Pin Dachshund Mix txakurkumeak badituzte salgai.\nHona hemen Min Pin Dachshund Mix - Spaniel Doxie-ren argazki batzuk\nTxakur hibrido edo diseinatzaile guztiak gogor irakurtzen dira, historia handirik ez dagoelako. Horrelako txakur espezifikoak haztea ohikoa bihurtu da azken hogei urteotan, nahiz eta ziur nago, arraza misto honek txakurren kopurua aterpetxera aurkitu duela ustekabeko hazkuntzaren ondorioz. Bi gurasoen arrazaren historia hurbiletik aztertuko dugu jarraian. Diseinatzaile diren txakur berrien hazleei begira bazabiltza kontuz Puppy Mills-ekin. Txakurkume masiboak ekoizten dituzten lekuak dira, zehazki irabaziak lortzeko eta txakurrak batere axola ez zaizkienak. Minutu batzuk badituzu,Mesedez, sinatu gure eskaeratxakurkume errotak gelditzeko.\nTxakurkume hura Alemaniatik dator. Tamaina estandarreko txakurkumea azkonarrak eta lurpeko beste animalia batzuk usaintzeko, atzetik ateratzeko eta beste animalia batzuetarako garatu zen, miniaturako txakurkumea, berriz, untxiak bezalako harrapakin txikiagoak ehizatzeko hazten zen. Estatu Batuetan, zauritutako oreinen jarraipena egiteko eta larreko txakurrak ehizatzeko ere erabili dira.\nMin pin historia:\nMiniaturazko Pinscher-a Alemaniatik jatorria duen txakur arraza txikia da. Arrazaren lehen arbasoen artean, Pinscher alemaniarra Italiako galgi eta txakurkumeekin nahastuta egon zitekeen.\nMin Pin Dachshund Mix - Spaniel Doxie txakurkumeen bideo ikaragarriak\nMin Pin Dachshund Mix - Spaniel Doxie neurria eta pisua\nPisua: 7,5 11 lb.\nBizitza: 13-14 urte\nHibrido guztiek bezala, gurasoei begiratu behar diezu ziurrenik nola jokatuko duten jakiteko. Horrek, jakina, oso mutil koskorra bihur dezake. Bi guraso arraza hauek energia handiagoa dute eta harrapakin oso indartsuak dituzte eta sena bultzatzen dute. Beste animaliekin ondo moldatu beharko lirateke, behar bezala jasanez gero eta sozializatuta ere. Zertxobait independentzia lortzeko gai dira, edo bakarrik etxea zaratatsua edo betea denean. Errefortzu positiboari ondo erantzuten dio, txakur guztiek bezala. Nahiko maitagarria izan behar du eta denbora asko igaro beharko luke zurekin. Ez pentsa denbora luzez bakarrik uzteko, bakarrik ez baita ondo egingo. Paketearekin egon nahi du.\nMin Pin-arekin nahastutako txakurrak joera izan dezakealdakako displasia, begi gaixotasunak, alergiak eta larruazaleko narritadurak.\nBi txakur hauek oso ile motza dute eta erraz txukuntzeko txakurra izango da .. Prestatu astean zenbait aldiz eskuilatzeko. Edozein modutan, presta zaitez hutsune onean inbertitzeko zure zoruak garbi eduki nahi badituzu! Eman bainuak beharren arabera, baina ez horrenbeste larruazala lehortzeko. Ez lotu inoiz zure txakurra kanpoan; hori gizagabea da eta berarentzat ez da bidezkoa.\nlabrador beagle nahasketa salgai\nmountain cur pitbull nahasketa\nbulldog german shepard nahasketa\nakita artzain alemanarekin nahastu\ngolden border retriever txakurkumeak salgai\npug txakurkume mistoak salgai


Gizon proba - herrikirolak\nGizon-proba, plaza baten alde batetik bestera harritzar bat arrastaka ahalik eta urrutien eramatean datzan herri-kirola da. Begi-bistakoa da gizonaren indarra izugarrizkoa izan behar duela horrelako harritzarrak arrastatzeko.\nKirol honen jatorria harrobiko lana izan daiteke. Eraikuntzarako ateratzen zen harria mugitu behar baitzen, eta beste herri-kiroletan legez, lanbide horretan aritzen ziren langileen artean sortutako dema eta apustuetatik plazako lehiara igaroko zen ziurrenik. Ikertzaile batzuen arabera, XVIII. mendean baziren gizon-probak. Gerra Zibilaren aurretik erronka eta erakustaldi bitxiak izan baziren ere, gizon-probek XX. mendeko bigarren erdian izan zuten loraldia.\nHarriak gutxienez 500 kg izaten ditu proban pertsona bakarra ari bada. Baina tiraka pertsona gehiago direnean 4.000 kg ere izan ditzake, probalari kopurua eta harriaren pisua proportzionalak izaten dira. Harria errektangeluarra da, zertxobait estuagoa aurreko aldean, non zulo bat landua edo burdinazko heldulekua duen katearentzako. Kirolariak edo kirolariek kate eta kako batez bakarrik baliatuta harria arrastatuko dute. Katea erabiliz gero gerrian daramaten gerriko bati lotuta eraman dezakete, gorputz osoarekin indarra egin ahal izateko.\nDenbora jakin batean (normalean 30 minutu) ahalik eta plaza gehien egitean datza. Harria plazaren bukaeraraino iristen denean, bira eman eta hasierako puntura itzultzen dira.\nHarriaren alde bertikaletako bat alboetako marretatik aterako balitz, “ustela” gertatuko litzateke. Hau gertatzen denean, probalariek atzera egin beharko dute, harria bere osotasunean atera den gunetik baino atzerago egon arte.\nHarria plazaren bukaeraraino iristen denean, plaza (iltzea) egin dutela ulertuko da, harriaren aurreko aldeak irteera gunearen beste aldean dagoen marka edo lerroa zapaltzen duenean.\nDenbora-epea edozein izanda ere, proba bukaeran epaileak eginiko distantzia neurtuko du, plazetan, zintetan eta zentimetrotan. Harriaren aurreko aldean urrutien dagoen zatia kontuan hartuan hartuko da.


Beldur Barik - Euskalerriko Eskautak Bizkaia\nby Bizkaia · Published 17 October, 2018 · Updated 17 October, 2018\nBeldur Barik programaren edizio berri martxan da. Programa hau urtero egiten da gazteekin indarkeria sexista prebenitzeko asmoarekin. Emakundek antolatzen du eta Arabako, Bizkaiko eta Gipuzkoako Foru Aldundien zein EUDEL-en babesa eta beste erakunde batzuen laguntza jasotzen du: Eusko Jaurlaritzako Hezkuntza saila, Enpleguko eta gizarte politiketako sailaren Gazteria Zuzendaritza, Euskal Herriko Unibertsitatea (UPV/EHU) eta EITB. Egitasmoa 2009an sortu zen berdintasunaren aldeko euskal udalen Berdinsarea sarearen barruan.\nNext story Safer Internet Day\nPrevious story DOMUND, Alda ezazu mundua!


Iker Martinez bela-nabigatzailea, 'BAT To Rio' saioko protagonista bihar ETB-n - basqueteam\nOlinpiar Jokoetan parte hartu ahal izateko belaunean izandako ezusteko lesioa sendatu nahian dabilela, orain arteko kirol arrakastarik handienak ekarri dizkion 49er modalitatetik Nacra 17 modalitatera aldatu da Martinez.\nSaioa bihar emango da, larunbata, hilak 9, 13:15ean ETB2n eta 21:00etan ETB1en.\nIker Martínez estropadalariarentzat, Rioko Jokoak ‘estreinaldiko’ jokoak izan daitezke. Atenasko Olinpiar Jokoetako txapelduna eta Pekingoko txapeldunordea 49er modalitatetik Nacra 17 modalitatera aldatu da eta aro berri bat ireki du bere kirol ibilbide luzean, domina olinpiko berri bat eskuratzeko asmoz. Baina horretarako, oso-osorik sendatu behar du belaunean izandako ezusteko lesioa. “BAT TO RIO” saioko kamerak errehabilitazio-saioen lekuko izan dira, eta ETBko ikusleek bertatik bertara ikusi ahal izango dute bihar, 13:15ean, kateko bigarren kanalean, eta 21:00etan, lehenengo kanalean. Rioko Jokoetan lehiatu nahian dabiltzan euskal kirolarien prestaketa erakustea xede duen saio hau, kirolari horiei bekak ematen dizkien BASQUE TEAM erakundearen eta euskal telebista publikoaren arteko lankidetzaren emaitza da.\nBelazaleek nahi gabe lotu ohi dute Iker Martinezen izena (Hondarribia, 1977) Xabier Fernandezen izenarekin, izan ere, bien artean munduko belako bikoterik arrakastatsuenetakoa osatu baitzuten 49er modalitatean eta ibilbide luzeko estropadetan. Bien artean, urrezko eta zilarrezko domina bana lortu zuten Olinpiar Jokoetan, eta munduko txapeldunak izan ziren Bahametan 2010ean, Atenasen 2004an eta Hawaiin 2002an, eta Europako txapeldunak 2008an, 2007an eta 2002an. Londresko Jokoen ondoren, Ikerrek aro berri bati ekitea erabaki zuen Nacra 17 mistoen modalitatean.\n2014an, urrezko domina irabazi zuen Europako Txapelketan, eta iaz bederatzigarrena izan zen Munduko Txapelketako sailkapenean. Orain, Julia Rita du bidelagun, eta berarekin batera, Rion parte hartzea espero du, baldin eta otsailean Clearwater-en (Florida) jokatutako Munduko Txapelketan, beste ontzi baten abordatzearen ondorioz izan zuen belauneko lesioa oso-osorik sendatzea lortzen badu. Beraz, denbora dugu orain Iker Martinezen kontrario nagusia, eta horrexen aurka dihardu errehabilitazio-saio luze eta latzetan, Olinpiar Jokoetan arrakasta berri bat lortzeko aukerari oratzeko asmoz.\nJoan Crespori egindako elkarrizketa Pauko Europako finalean 12. izan ondoren\nJoan Crespo Basque Teameko palista 12. bukatu du Pauko piraguismo eslalomeko Europako txapelketa, horrelako maila duen lehiaketa batean finalean sartu den lehen aldian. Bi akats txiki izan ditu 19. eta 25. ateetan, baina emaitza positibotzat jo daiteke, Seu d´Urgelleko Munduko txapelketa jokatzeko txartela lortu duelako.\nKapitulu honetan Oihane Otaegi eta Mikel Unanue curling jokalariek kontatuko digute zein izan den Beijing 2022an lehiatzeko izan duten borroka, nahiz eta azkenean helburu hori lortu ez duten. Porrotek arrastoa uzten dute; hala ere, ez dituzte donostiarren ilusioak suntsitu. Oihane eta Mikel buru-belarri ari dira lanean egiturak eta tradizioa Euskaditik kanpo dauden diziplina batean, estatu […]